Kurang peka SOP punca penularan Covid-19

KOTA SAMARAHAN: Sikap segelintir individu yang tidak peduli dan mengambil mudah terhadap pematuhan Prosedur Operasi Standard (SOP) menjadi punca kegagalan usaha membendung penularan Covid-19 dalam kalangan penduduk kampung.

Residen Bahagian Samarahan, Ibrahim Lumpu berkata, ia berikutan penduduk kampung kini dilihat kurang memberi perhatian dalam mengamalkan pemakaian pelitup muka, penjarakan fizikal selain tidak peka dan tidak memahami kepentingan pematuhan SOP berkenaan.

“Jadi ramai dalam kalangan penduduk kampung tidak menggunakan pelitup muka ketika berada di luar rumah, malah ada di antara mereka yang melepak, berkunjung ke rumah jiran dan sebagainya seolah-olah tiada berlaku apa-apa. Disebabkan itulah virus Covid-19 semakin merabak di daerah ini.

“Saya tidak salahkan mereka, mungkin tahap pengetahuan mengenai kesihatan atau pembawaan penyebaran jangkitan Covid-19 masih belum jelas dan disebabkan itu, mereka tidak peka terhadap pematuhan SOP yang ditetapkan,” katanya.

Beliau berkata demikian mewakili Ahli Dewan Undangan Negeri (ADUN) Muara Tuang, Datuk Idris Buang pada Majlis Perasmian Program Kepolisian Komuniti Peringkat Samarahan Bagi Kawasan DUN Muara Tuang di Institut Pendidikan Guru Kampus Tun Abdul Razak (IPGTAR) di sini, semalam.

Dalam pada itu, Ibrahim turut menzahirkan kebimbangan berhubung isu tersebut kerana dikhuatiri ia mampu untuk mengagalkan usaha dan inisiatif yang dilaksanakan kerajaan dalam melandaikan lekuk jangkitan Covid-19 di negeri ini.

Sehubungan itu, beliau berharap agar pengetahuan yang diperoleh menerusi sesi perkongsian pada Program Kepolisian Komuniti dapat dihayati dan diterapkan dalam kehidupan sebagai usaha membendung penularan jangkitan virus berkenaan.

Malah Ibrahim turut menasihati agar Jawatankuasa Kemajuan dan Keselamatan Kampung (JKKK) memainkan peranan masing-masing dengan memantapkan sistem rondaan di kampung selain berani menegur penduduk yang tidak mematuhi arahan SOP dan sebagainya.

“Ini merupakan komitmen kita sendiri dalam memastikan pematuhan SOP dalam kehidupan seharian seperti keluar rumah wajib menggunakan pelitup muka, kalau boleh gunakan dua atau tiga lapisan serta elakkan diri berada di tempat-tempat sesak.

“Sekiranya kita tidak berani menegur jiran dan penduduk kampung yang lain apabila mereka mengadakan majlis perkahwinan, kenduri dan sebagainya melibatkan orang ramai, kita boleh hubungi balai polis berdekatan supaya mereka dapat melakukan penyiasatan terhadap penduduk terbabit,” ujarnya.

Turut hadir, Ketua Bahagian Pencegahan Jenayah dan Keselamatan Komuniti Daerah Bahagian Samarahan, ASP Austin Patrick Angkon, Pegawai Daerah Samarahan, Anuar Da’an dan Ketua Unit Khidmat Pengurusan IPGTAR, Abu Bakar Sham Jamil.

Oleh SYAMIMI HUSNA

See author's posts


Lapangan Terbang Lawas ditutup kerana banjir

LAWAS: Lapangan terbang Lawas ditutup untuk sementara waktu sehingga banjir yang menenggelamkan landasan dan seluruh kawasan lapangan terbang Lawas surut.

Hujan lebat beserta dengan berlakunya air pasang besar menyebabkan lapangan terbang Lawas dinaiki air sejak awal pagi tadi. Penerbangan awal pagi yang tiba dari Miri selamat mendarat sebelum paras air terus mendadak naik pada sebelah tengah hari yang menyaksikan semua penerbangan ke Lawas dihentikan.

Lapangan terbang Lawas seringkali ditenggelami air apabila berlakunya banjir kilat melanda daerah Lawas.

Wabak pandemik Covid-19 ini turut menyaksikan sempadan ke Brunei untuk keluar dan masuk daerah Lawas ditutup.

Manakala itu, penangguhan perkhidmatan penerbangan dari Lawas akibat landasan ditenggelami banjir memutuskan hubungan daerah Lawas dengan bandar utama lain di Sarawak seperti Limbang dan Miri.

Namun demikian hubungan laluan darat melalui negeri Sabah masih dapat digunakan tetapi atas sebab Covid-19, berbagai prosedur menyulitkan penggunaan laluan ini.

Justeru itu, pengumuman Timbalan Ketua Menteri, Datuk Amar Awang Tengah Ali Hasan yang juga Ahli Dewan Undangan Negeri Bukit Sari supaya sebuah lapangan terbang baharu dibina mendapat sokongan penuh rakyat Lawas.

Kini kerja awal untuk lapangan terbang baharu itu masih diperingkat kajian Kementerian Pengangkutan Malaysia dan diharap kajian itu dapat disegerakan demi kepentingan rakyat.

Oleh Adeng Idrus

See author's posts


Ingkar PKP: Jumlah dikompaun meningkat

SHEILA ZAIDI

KUCHING : Peningkatan jumlah orang yang dikompaun kerana ingkar Perintah
Kawalan Pergerakan (PKP) di Sarawak adalah ekoran daripada tindakan lebih tegas
yang dilaksanakan oleh pihak polis ketika ini.

Timbalan Pesuruhjaya Polis Sarawak Datuk Dev Kumar berkata, pada peringkat
awal PKP sebelum ini, polis hanya mengambil pendekatan memberi nasihat atau
amaran sahaja.

“Sekarang sudah hampir sebulan PKP dikuatkuasakan dan rasanya sudah
cukup untuk kami memberi nasihat atau amaran.

“Oleh demikian, polis akan bertindak lebih tegas dalam mengeluarkan
kompaun atau menangkap orang-orang yang tidak bekerjasama serta menghalang
tugas kami,” katanya kepada pemberita dalam satu kenyataan semalam.

Menurut Dev, bagi tempoh 24 jam bermula dari jam 8.00 pagi Sabtu sehingga 8.00
pagi semalam, jumlah yang dikompaun kerana ingkar PKP meningkat kepada 95
berbanding 89 orang bagi tempoh masa yang sama pada 10 hingga 11 April, 73
orang (9 hingga 10 April) dan tujuh orang (8 hingga 9 April).

Katanya, daripada 95 orang yang dikompaun itu, Kuching merekodkan jumlah
paling ramai iaitu 25 orang diikuti Sarikei (21), Kota Samarahan (14), Betong
(7), masing-masing empat di Miri, Bau, Simunjan dan Saratok, Bintulu (3),
masing-masing dua di Padawan, Kapit, dan Matu Daro, sementara seorang di Sibu,
Marudi dan Lubok Antu.

Jelasnya, ini telah menjadikan jumlah keseluruhan orang yang dikompaun di
Sarawak sejak 18 Mac 2020 adalah seramai 264 orang.

Sementara itu, bagi jumlah tangkapan individu yang ingkar PKP pula, beliau
memberitahu, untuk tempoh 24 jam dari 8.00 pagi Sabtu sehingga 8.00 pagi hari
semalam, seramai 17 orang telah ditangkap.

Katanya, tangkapan itu dibuat di Miri dengan jumlah seramai sembilan orang,
masing-masing dua di Kuching, Sibu, dan Padawan, sementara seorang di Dalat dan
Tatau menjadikan jumlah tangkapan keseluruhan di Sarawak adalah seramai 573
orang.

Bagaimanapun, ujarnya, Sarawak berada dalam keadaan yang terkawal dengan
kadar pematuhan PKP sebanyak 97.1 peratus.

See author's posts


Harapan anak Sarawak kepada PM-10

KUCHING: Rakyat mengharapkan keadaan politik negara kembali stabil dengan pembentukan Kerajaan Perpaduan dan pada masa sama menuntut segala janji pada pilihan raya umum lalu ditunaikan.

Tinjauan Utusan Sarawak mendapati orang ramai teruja dengan pelantikan Datuk Seri Anwar Ibrahim sebagai Perdana Menteri Ke-10 dan mahu beliau menunaikan segala apa yang diungkapkan sebelum ini.

Abdul Majid Azman, 33: Sebagai rakyat Malaysia, saya nak kerajaan yang stabil dan mampu menempa nama negara semula di mata dunia selain melonjakkan kembali nilai mata wang negara. Saya juga berharap ekonomi negara pulih semula dengan harapan harga barangan turun sekali ganda daripada harga sedia ada sekarang.

Sulastri, 30: Sebagai rakyat, pertama sekali berasa teramat bersyukur dengan keputusan dan pelantikan Perdana Menteri baharu ini. Besar harapan saya agar segala manifesto yang disuarakan oleh PM10 dilaksanakan dengan sehabis mungkin. Segala keadaan dipulihkan semula dengan kepemimpinan bedasarkan perpaduan.

Mohd Izzat Fakhruddin, 30: Saya mengharapkan agar setiap bantuan seperti Bantuan Keluarga Malaysia (BKM), dan sebagainya diteruskan di bawah Kerajaan Perpaduan pimpinan Datuk Seri Anwar Ibrahim. Jangan hampakan rakyat dan inilah suara kami rakyat Malaysia.

Azfeeza Keria, 22: Saya mengharapkan agar tiada perbalahan berlaku, tiada rasuah berleluasa, adil, sentiasa mementingkan rakyat melebihi kepentingan sendiri, mendengar suara anak-anak muda. Teruskan setiap bantuan yang disalurkan sebelum ini bagi meringankan beban rakyat. Semoga ekonomi Malaysia semakin pulih dan harga barang-barang keperluan diturunkan dengan sewajarnya.

Mohd Nazirul Haziq, 26: Saya mengharapkan Perdana Menteri Ke-10 akan lebih memberi perhatian kepada golongan muda dan tidak mengabaikan Sarawak khasnya dari segi pembangunan atau projek sakit yang masih belum dilaksana atau belum siap oleh Kerajaan Persekutuan.

Darin Afra, 18: Saya sebagai pengundi baharu pada PRU-15 lalu, suara kami (belia) perlu didengari. Saya mengharapkan bantuan atau insentif pembelajaran diberikan kepada mahasiswa mahasiswi dan peluang pekerjaan yang mengutamakan kami setelah habis belajar di peringkat universiti kelak.

Oleh AZREEN KERIA

See author's posts


DUN: Durian, nanas dibangunkan secara komersial, permintaan tinggi

KUCHING: Beberapa tanaman makanan utama seperti durian, nanas, kelapa, pisang, dan sayur-sayuran bernilai tinggi dikenal pasti untuk dibangunkan secara komersial berikutan permintaan pasaran global dan domestik yang tinggi.

Menteri Industri Makanan, Komoditi dan Pembangunan Wilayah, Dato Sri Dr Stephen Rundi Utom berkata, dibawah Rancangan Malaysia Ke-12 (RMK12), Jabatan Pertanian Sarawak (DOA) diperuntukkan RM22 juta untuk meluaskan kawasan pengeluaran tanaman ini.

“Sehingga kini, 250 hektar durian, 330 hektar pisang, 40 hektar nanas dan 750 hektar kelapa telah diwujudkan.

“Untuk meningkatkan lagi kawasan pengeluaran bagi tanaman yang digalakkan ini, kementerian saya sedang giat meneruskan pembangunan taman agro.

“Taman agro ialah kawasan tanah yang intensif dan bersebelahan,

dibangun dan dibahagikan kepada plot untuk pengeluaran pertanian kekal.

“Taman ini akan dilengkapi dengan infrastruktur asas dan

utiliti untuk digunakan oleh syarikat utama, kumpulan petani dan agro- usahawan yang mengintegrasikan semua aspek rantaian nilai,” katanya.

Beliau berkata demikian ketika menggulung perbahasan bagi kementeriannya di sidang Dewan Undangan Negeri (DUN), hari ini.

Beliau berkata, sehingga kini, tiga projek taman agro iaitu Sungai Baji dan Parit Bugis di Bahagian Sarikei dan Asajaya di Bahagian Samarahan sedang dibangunkan di bawah pelbagai peringkat pelaksanaan.

“Pada 2023, peruntukan sebanyak RM14.8 juta akan disediakan untuk menyiapkan kemudahan pertanian di Taman Agro Sungai Baji dan untuk kerja-kerja awal di Parit Bugis dan Taman Agro Asajaya.

“ Kementerian saya juga telah diperuntukkan sejumlah RM3.3 juta pada 2023 untuk membangunkan tiga kawasan baharu iaitu, Bebuling dan Lubok Tamang di Bahagian Betong dan Simanggang di Bahagian Sri Aman.

“Selain itu, kementerian saya juga telah mengenal pasti empat kawasan berpotensi iaitu Lubok Ipoi, Lubok Trenggas dan Gedong-Semalatong di Bahagian Samarahan dan di Mulu, Bahagian Miri,” katanya.

Sementara itu, pembangunan infrastruktur pertanian di wilayah Bakul Makanan yang meliputi Bahagian Betong, Sarikei dan Mukah sedang dilaksanakan dalam pelbagai peringkat oleh JPS Sarawak.

“Sehingga Oktober tahun ini, daripada 12 projek yang telah dilaksanakan, tiga sudah siap manakala tiga lagi dalam peringkat pembinaan dan enam masih dalam peringkat reka bentuk,” katanya.

Di samping itu, bagi menambah kawasan pengeluaran agromakanan, sejumlah RM30 juta juga telah diluluskan untuk Cadangan Pembangunan Infrastruktur Saliran dan Pengairan di Sungai Ilas/Sebena (Blok A3) Bahagian Sarikei.

Peruntukan awal sebanyak RM800,000.00 akan dikeluarkan pada 2023.

Oleh NUR AIN OTSMAN

See author's posts


Kanak-kanak terbunuh kejadian tembakan

CHICAGO: Seorang kanak-kanak lelaki berusia setahun terbunuh dan ibunya cedera dalam tembakan di Chicago telah mengejutkan pihak berkuasa di Amerika Syarikat.

Ibu berusia 22 tahun itu memandu pulang pada petang  Sabtu, kelmarin. Penyerang berhenti di sebelah keretanya dan melepaskan sekitar lapan tembakan sekali gus memukul bayinya di bahagian dada serta meragur kepalanya, kata polis.

“Kejadian ini sering berlaku,” kata Ketua Operasi Polis Chicago, Fred Waller kepada wartawan di lokasi kejadian di selatan bandar.

Kejadian serupa berlaku seminggu yang lalu selepas kematian Mekhi James berusia tiga tahun, mati dalam keadaan serupa ketika dalam perjalanan dalam kereta bersama ayahnya di sebelah barat bandar tersebut.

“Kami akan menangkap orang yang membunuh anak berusia tiga tahun itu. Kami akan menangkap orang yang membunuh kanak-kanak ini,” kata Waller.

Datuk Bandar Chicago, Lori Lightfoot dan Superintendan Polis, David Brown meminta penduduk di bandar ini untuk bersuara jika mereka mempunyai maklumat mengenai serangan Sabtu lalu.

“Kita semua perlu marah dengan keganasan yang kita lihat di bandar kita. Bayi ini, dan semua penduduk kita, berhak mendapat yang lebih baik,” kata Brown.

Tidak ada tangkapan dilakukan dan polis terus menyiasat kedua-dua kes tersebut. – AFP

See author's posts


ADUN Bukit Kota santuni penduduk

LIMBANG: Menteri Muda Pemodenan Pertanian, Tanah Adat dan Pembangunan Wilayah yang juga Ahli Dewan Undangan Negeri (ADUN) Bukit Kota Datuk Dr Abdul Rahman Ismail terus menyantuni golongan asnaf dan memerlukan di Daerah Limbang.

Sehubungan itu seramai 40 golongan asnaf dan 10 orang warga emas serta anak yatim disantuni pada program Program Badudun Ramadan di Surau Darul Naim, Kampung Baru Kuala Berawan baru-baru ini

Selain menyerahkan sumbangan, Dr Abdul Rahman juga memaklumkan penduduk kampung berkenaan berhubung permohonan seperti pembinaan dewan pelbagai guna, gelanggang futsal, penyambungan jambatan konkrit, sistem perparitan kampung, jalan kampung dan lampu jalan sudah disenaraikan untuk dikemaskini di Pusat Khidmat Masyarakat DUN Bukit Kota.

“Kita telah senaraikan dan semua projek tersebut telah diserahkan kepada agensi-agensi yang terlibat seperti Agensi Pembangunan Wilayah Utara (NRDA), Jabatan Pengairan dan Saliran (DID), Projek Transformasi Luar Bandar (RTP) dan Sistem Maklumat Rekod-Rekod Jalan Raya Malaysia (MARIS).

Turut hadir Pegawai Daerah Limbang Superi Awang Said, Walikota Majlis Daerah Limbang Kaunselor Sufian Mohat, Pegawai Agama Islam Bahagian Limbang Awang Abdul Rahim Awang Rosley,Pemanca Abu Bakar Haji Tinggal dan Timbalan Pengerusi PBB Cawangan DUN Bukit Kota Osman Haji Salleh dan Ketua Kampung Baru Kuala Berawan Leah Awang.

Oleh ADENG EDRUS

See author's posts


Rentep: Cherita nyata maya bepangan

BETEMU baru kitai ba ruang pemerindang ke minggu tu. Minggu  tu kitai begulai enggau siku artis baru ke madahka penatai diri ari Serian. Cornelius Lim beumur 30 taun rinduka pengawa belagu kenyau iya ari mit suba. Kala enggau orang masuk pekit belagu lalu peneleba nya ngujungka iya makin berani ngerikot single Bidayuh ke benama Rentep. Taja tudah tuai bebansa Cina tang landik bejaku Bidayuh. Dulu ari tu, Cornelius Lim kala nyadi vokalis siti band sebedau ngerikot Rentep.

RENTEP

Pengerindu betukar nyadi pemenchi !! Baka nya mih cherita dalam lagu Rentep. Rentep dirikot dalam jaku Bidayuh Sadong. Tiun enggau leka lagu tu digaga Cornelius Lim empu begulai enggau pangan iya, Jenny Jem.  Reti Rentep ba jaku Bidayuh Sadong nya tengelam. Ba kontek lagu, Rentep ngenang pengingat pait maya bepangan ke lalu nadai pengujung. Kebuah pia laban sulu ati enda mutus ati rinduka pangan diri tauka “curang”. Ngambi bisi nyadi ke kenang jemah ila, Cornelius Lim ngaga semua kenang enggau pengingat nya dalam lagu. Pengingat pait maya bepangan ku Cornelius Lim enda nyalah-nyalah baka virus: enda badas enti disimpan kelalu lama dalam laban iya tau ngerusak runding enggau pengerai diri.

VIDEO MUZIK

Ditanya sentang klip video Rentep, Cornelius Lim madahka klip video nya digaga Hallvard Media Works ke datai ari penemu director enggau producer Vanden Michael.

“Pengawa ngambi gambar klip video Rentep bejalai enggau chukup lanchar dalam pengelama dua hari. Kami milih palan ke semak enggau Bandaraya Kuching. Taja bedau tentu teleba belakun ngadap kamera tang director Vanden Michael mayuh mantu aku enggau raban ke bukai. Aku meri besai terima kasih ngagai raban ba klip video nya; Ella Michael Hallvard Band enggau Remyson James Ramian,” ku Cornelius Lim nyaut tanya iya ti keterubah.

Video muzik Rentep pengelama 5 minit 49 second bisi ba youtube lalu mensia mayuh tau mending sereta meda klip video tu sebarang maya ba youtube.

PENGARAP

Cornelius Lim ngembuan tone vokal ti terang sereta tajam enggau range vokal ti tinggi.

“Ngena peluang tu aku meri besai terima kasih ngagai semua orang ti udah mantu aku ngaga lagu tu, ngerikot ba studio enggau ngaga klip video Rentep. Aku mega sebaka enggau artis baru ke bukai ngarapka diri ulih diterima ba industri muzik Dayak di Sarawak tu. Iya ti bendar sebedau tu aku suah mai lagu Iban ba mayuh bengkah pengerami. Terima kasih mega ngagai model Ella Michael enggau Remyson James Ramian laban udah bebendar nembuka video tu. Ngagai kita ti deka nemu enggau silik agi pasal single aku Rentep tu, kita tau ngelawa youtube,” ku Cornelius Lim ngujungka randau kami sebuat.

ELLA MICHAEL

Ngenang tanggung pengawa iya ke nyadi siku ari model ba Rentep, Ella Michael madahka klip video nya nerima sambut ti chukup manah ari bala pangan iya sereta enggau peminat lagu Iban ke bukai. Taja pan sekeda enda rindu meda “watak” iya dalam video nya, iya ngasaika diri udah mujur ngelakunka “watak” nyadi pangan Cornelius Lim. Ba video nya Ella Michael milih lelaki bukai lebuh meda Cornelius Lim nyau enda “normal” agi pengudah ke sakit.

“Watak aku ba klip video nya amat ngemediska ati orang ti meda. Kebuah pia laban aku enda ngamatka danji diri idup panjai begulai enggau Cornelius Lim. Aku berubah ati lebuh meda iya udah enda “normal” baka maya kami duai baru bekelala. Nya mih chabar enggau “climax” ti bendar ba klip video nya. Enti ba dunya nyata, kes ke bansa tu nyangka amat bisi nyadi tang nya bepanggai ba siku-siku kitai. Taja pan pia, aku meri besai terima kasih gagai producer enggau director klip video tu iya nya Vanden Michael,” ku Ella Michael meri penerang pasal klip video Rentep.

TERIMA KASIH

Kitai ngelaluka penatai semua orang ba industri muzik tu. Sapa ke bisi pengerindu enggau penglandik tetap bisi peluang ngerikot lagu lalu nyadi artis rikot. Ngena peluang tu kitai arapka peminat lagu Bidayuh ulih nyukung Cornelius Lim. Kitai mega arapka Cornelius Lim dudi ila ulih ngerikot lagu Iban nitihka singkang artis Bidayuh bukai ke udah chukup mujur ngerikot lagu Iban nyengkaun raban Acid Rain, Timothy Gee enggau ke bukai.

Terima kasih ngagai semua pemacha Utusan Sarawak ti enda leju macha ruang tu. Terima kasih mega ngagai semua peminat industri muzik di Sarawak laban enti nadai peminat tentu mega nadai penanyi. Ketegal nya, peminat enggau penanyi sama-sama begunaka pangan diri. Sama-sama mih kitai ngemansangka industri tu ngena jalai bekunsika penemu ti badas; ti tau mai pemansang runding enggau pengawa. Maju seni ke semua.

Dikarang: Mr. Tubai Pengerindu

See author's posts


Tekun Nasional selesai agih RM200 juta peruntukan SPIM

KOTA BHARU: Peruntukan sebanyak RM200 juta menerusi Skim Pembiayaan Informal dan Mikro (SPIM) di bawah Tabung Ekonomi Kumpulan Usaha Niaga (TEKUN) Nasional telah selesai diagihkan kepada usahawan, kata Menteri Pembangunan Usahawan dan Koperasi Tan Sri Noh Omar.

Beliau berkata peruntukan berkenaan memanfaatkan 31,000 usahawan informal di seluruh negara.

Menurutnya menerusi peruntukan itu, peniaga layak menerima pembiayaan maksimum sehingga RM10,000 tanpa caj keuntungan dan moratorium selama 12 bulan.

“Inisiatif kerajaan ini bertujuan membantu usahawan informal termasuk mereka yang berniaga dari rumah serta tanpa lesen perniagaan. Ada yang layak menerima pembiayaan RM3,000 dan maksimum RM10,000 bergantung kepada keperluan mereka.

“Saya harap RM200 juta ini dapat dibayar balik pada tahun depan untuk memberi peluang kepada orang lain membuat pinjaman,” katanya.

Beliau berkata demikian kepada pemberita selepas Majlis Penyerahan Bantuan Banjir Usahawan Keluarga Malaysia Negeri Kelantan di sini hari ini yang turut dihadiri Pengarah Urusan dan Ketua Pegawai Eksekutif TEKUN Nasional Datuk Adam Abdul Ghani.

Terdahulu, beliau menyampaikan Geran Bantuan Banjir Keluarga Malaysia (BBKM) bernilai RM3,000 seorang kepada 1,677 usahawan Amanah Ikhtiar Malaysia (AIM) dan TEKUN Nasional Wilayah Kelantan dengan jumlah keseluruhan RM5 juta.

Mengulas lanjut, Noh berkata kementeriannya juga telah mengadakan perbincangan dengan Kementerian Kewangan untuk memohon peruntukan tambahan bagi SPIM.

“Insya-Allah, kalau ada rezeki dapatlah peruntukan yang dipohon sekali gus akan membantu lebih ramai usahawan menerima manfaat skim ini,” katanya.

Mengenai geran bantuan banjir, Noh berkata ia merupakan peruntukan daripada kerajaan bernilai RM50 juta kepada usahawan mikro seluruh negara yang terjejas akibat banjir besar Disember lepas untuk mereka bangkit semula dalam perniagaan.

“Setakat ini kita melihat kebanyakan mereka telah bangkit semula selain disokong dengan pembukaan sempadan dan musim Hari Raya Aidilfitri, kita harap perniagaan mereka akan bertambah baik dari semasa ke semasa,” katanya. – Bernama

See author's posts


Lawatan PM perkukuh hubungan dua hala Malaysia-Qatar

DUTA Besar Malaysia ke Qatar, Zamshari Shaharan berucap pada sidang media sempena lawatan rasmi Perdana Menteri Datuk Seri Ismail Sabri Yaakob ke Doha, Qatar semalam. • Foto BERNAMA

DOHA: Hubungan dua hala serta kerjasama ekonomi antara Malaysia dan Qatar dijangka diperkukuh lagi menerusi lawatan rasmi tiga hari Perdana Menteri Datuk Seri Ismail Sabri Yaakob ke Qatar bermula semalam hingga 29 Mac ini.

Duta Besar Malaysia ke Qatar Zamshari Shaharan berkata telah tersedia beberapa mekanisme bagi mencapai kedua-dua objektif itu, yang pertama dengan penubuhan Kedutaan Malaysia di Doha pada 2004 diikuti penubuhan Jawatankuasa Bersama Perdagangan antara Qatar dan Malaysia pada 2018 serta Jawatankuasa Bersama Peringkat Tinggi Malaysia-Qatar pada 2019.

“Mekanisme terkini adalah pertemuan dan perbincangan di peringkat paling tinggi antara Perdana Menteri Datuk Seri Ismail Sabri dan Amir Qatar Sheikh Tamim bin Hamad Al Thani sendiri pada 29 Mac nanti,” katanya kepada media Malaysia di pejabatnya di sini semalam.

Beliau berkata ketika pertemuan itu nanti, Perdana Menteri dijangka menyampaikan komitmen Malaysia serta mendengar dan mendapatkan maklum balas Qatar untuk meningkatkan hubungan dua hala antara kedua-dua negara ke tahap yang lebih tinggi.

“Lawatan ini juga penting kerana ada banyak yang perlu dilihat dalam hubungan Malaysia dan Qatar, terutamanya dalam usaha pemulihan pascapandemik.

“Malaysia dan Qatar masing-masing ada strategi untuk mengawal penularan Covid-19. Walaupun jumlah kes masih tinggi, program vaksinasi dan pemberian dos penggalak membolehkan pandemik dikekang.

“Dalam hal ini, Qatar mungkin lebih awal dapat mengawal pandemik tersebut kerana program vaksinasinya yang sangat agresif,” katanya.

Penganjuran Forum Doha edisi ke 20 pada 26 dan 27 Mac serta Kongres FIFA ke-72 pada 31 Mac adalah bukti kepada kesediaan dan kejayaan Qatar dalam mengekang penularan Covid-19.

Menurut Zamshari, Malaysia perlu memanfaatkan hubungan dengan Qatar kerana negara ini mencatat pertumbuhan ekonomi antara empat dan lima peratus dengan kadar pendapatan per kapita yang paling tinggi di dunia, di samping pembangunan pesat dalam bidang pembinaan sebagai persediaan menganjurkan pertandingan bola sepak Piala Dunia November ini.

“Qatar mempunyai kekuatan ekonomi untuk kita sama-sama manfaatkan dari segi peluang-peluang pelaburan seperti bidang pembinaan.

“Untuk Piala Dunia sahaja, terdapat satu syarikat Malaysia yang sudah mendapat peluang untuk ubah suai satu daripada stadium yang akan digunakan. Jadi, mungkin ada syarikat-syarikat Malaysia yang boleh cuba teroka bidang lain,” katanya.

Zamshari berkata, Qatar adalah rakan dagang penting bagi Malaysia dengan jumlah dagangan antara kedua-dua negara mencapai AS$0.8 bilion pada 2019 namun berkurang kepada AS$0.5 bilion dan AS$0.63 bilion pada 2020 dan 2021 akibat penularan Covid-19.

“Diharap dengan lawatan Perdana Menteri ini, nilai dagang antara kedua-dua negara ini akan kembali ke AS$0.8 bilion atau lebih lagi,” katanya.

Semasa lawatan ke Qatar, Perdana Menteri akan turut mengadakan sesi libat urus dengan komuniti perniagaan dan Keluarga Malaysia di Doha.

Delegasi Malaysia akan turut dianggotai Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Pengerusi Felda Datuk Seri Idris Jusoh. – Bernama

See author's posts


Menteri terlibat rasuah, salah guna kuasa akan dipecat serta-merta – Anwar

PUTRAJAYA: Mana-mana menteri di dalam Kerajaan Perpaduan yang didapati terlibat dengan budaya rasuah atau salah guna kuasa akan dipecat serta-merta, kata Perdana Menteri Datuk Seri Anwar Ibrahim.

Anwar menegaskan beliau tidak akan bertolak ansur sekiranya budaya itu wujud dalam kerajaan pimpinannya.

“Saya sudah beritahu kepada rakan-rakan Jemaah Menteri yang saya pilih, yang pertama, untuk soal tata kelola maknanya tiada rasuah.

“Saya juga sudah bercakap dengan ketua-ketua parti komponen, kalau ada semasa pentadbiran saya sebagai Perdana Menteri kes seperti ini (rasuah), saya minta pecat mandat (sebagai menteri) serta merta,” katanya ketika berucap pada Program Pertemuan Mahabbah Perdana Menteri Bersama Ulama dan Asatizah di sini hari ini.

Menurutnya peringatan itu bukan bersifat politik sebaliknya merupakan keyakinan beliau untuk membebaskan negara daripada rasuah.

Anwar mengingatkan setiap ahli politik untuk membuktikan arena politik bukan platform bagi menunjukkan kekayaan serta kehebatan kuasa yang hanya akan menyebabkan pertikaian kewibawaan agama Islam.

“Saya mahu buktikan ada anak Melayu gunakan kuasanya untuk membela Islam, saya mahu buktikan ada anak Melayu guna prinsip rahmah dan keadilan untuk ditegakkan di Malaysia. Kita kena sentiasa waspada agar perpecahan dapat dielakkan,” katanya.

Dalam pada itu, Anwar berkata beliau juga akan memastikan badan-badan seperti Jabatan Peguam Negara dan Suruhanjaya Pencegahan Rasuah Malaysia (SPRM) sentiasa telus dalam menjalankan tugas, selain tiada siapa boleh terlepas daripada hukuman yang diputuskan mahkamah.

Perdana Menteri berkata beliau diberikan mandat mentadbir negara dalam keadaan hutang melebihi RM1 trilion yang memerlukan tota kelola yang baik.

“Saya diberi mandat dalam hutang yang lebih RM1 triilion daripada agensi yang diteliti di mana bocor dan tirisnya dan ini bukan fitnah.

“Saya kerja kuat teliti fail-fail dan beberapa projek kita tangguhkan, teliti semula atau batalkan…kalau ingin belanja kita kena teliti, ini soal tadbir urus,” katanya.

Justeru katanya soal mengurus negara harus dilaksanakan dengan ketertiban dan mengikut peraturan yang betul.

“Saya ingat umpamanya…diluluskan dengan spontan projek tebatan banjir dan syarikat-syarikat dipertikai tidak dijawab.

Saya minta ditangguhkan dan diteliti semula. Saya akan ke Kementerian Kewangan esok untuk teliti perkara itu,” katanya dan menambah isu kelulusan proiek tebatan banjir itu benar dan bukannya fitnah.

Pada 6 Dis lepas, Anwar yang juga Menteri Kewangan mengarahkan kelulusan mutakhir projek tebatan banjir berjumlah RM7 bilion daripada keseluruhan peruntukan sebanyak RM15 bilion yang dilaksanakan melalui rundingan terus tanpa proses tender supaya diteliti semula.

Sementara itu, beliau mahukan peranan institusi Islam tradisional seperti maahad tahfiz dan pondok terus diperkasakan sebagai benteng pertahanan negara.

“Pesantren dan pondok kena hidupkan semula supaya jadi benteng pertahanan bukan pusat timbulkan kekacauan, kegalauan atau kekeliruan pemikiran,” katanya.

— BERNAMA

See author's posts


Pekerja lapangan terbang maut disedut enjin pesawat

TEXAS: Seorang pekerja syarikat penerbangan maut selepas ‘disedut’ enjin pesawat dalam kejadian di Lapangan Terbang Antarabangsa San Antonio di Texas.

Kejadian berlaku ketika sebuah pesawat dari Los Angeles baru sahaja mendarat pada kira-kira 10.30 malam Jumaat lalu, lapor Agensi Berita Jerman (dpa) memetik kenyataan Lembaga Keselamatan Pengangkutan Kebangsaan (NTSB).

Menurut NTSB, pesawat itu milik Delta Air Lines dan pihaknya sedang berhubung dengan syarikat penerbangan berkenaan untuk menjalankan siasatan mengenai insiden itu.

Pekerja itu merupakan kakitangan Unifi yang mempunyai kontrak dengan Delta.

“Kami sedih dan berduka cita dengan kehilangan nyawa ahli keluarga petugas di San Antonio. Simpati dan doa kami buat keluarga, saudara dan rakan mangsa pada masa sukar ini,” memetik e-mel Delta.

Sementara itu, Unifi Aviation dalam satu kenyataan memaklumkan bahawa insiden itu tidak berkaitan dengan proses operasi, prosedur keselamatan dan polisi Unifi.

“Doa kami buat waris mangsa dan kami akan terus memberikan sokongan kepada pekerja kami di lapangan dan memastikan mereka dalam keadaan yang baik pada masa ini,” menurut syarikat itu.

Pihak lapangan terbang akan memberikan apa jua maklumat yang diperlukan sebaik memperoleh maklumat lanjut berhubung insiden itu.

“Kami amat sedih dengan kejadian itu dan sedia bekerjasama dengan pihak berkuasa yang sedang menjalankan siasatan,” menurut e-mel lapangan terbang. – Bernama-dpa

See author's posts


Penambahbaikan sedang dilaksanakan

KUALA LUMPUR: Penambahbaikan berterusan sedang dilaksanakan untuk projek Lebuh Raya Pan Borneo Sarawak khususnya dari segi peningkatan kapasiti dan kepakaran teknikal sedia ada, kata Kementerian Kerja Raya.

Menurut kementerian itu, inisiatif berkenaan adalah perlu bagi memastikan kelancaran dan kelangsungan projek lebuh raya itu sebagai pemangkin pembangunan sektor sosioekonomi, perindustrian serta pelaburan di sepanjang jajaran projek itu.

“Sehingga Jun 2020, status kemajuan terkini adalah 49 peratus bagi fasa satu projek Lebuh Raya Pan Borneo Sarawak,” kata kementerian itu dalam jawapan bertulis bagi menjawab soalan Wong Ling Biu (PH-Sarikei) di Dewan Rakyat semalam mengenai status pembinaan Lebuh Raya Pan Borneo dan sama ada Jabatan Kerja Raya (JKR) Sarawak mengendalikan keseluruhan projek ini.

Kementerian Kerja Raya berkata, Lebuh Raya Pan Borneo Sarawak kini sedang dilaksanakan secara konvensional dengan kerjasama JKR Sarawak susulan penamatan Perjanjian Rakan Pelaksana Projek.

Sementara itu, bagi menjawab pertanyaan Datuk Mohd Anuar Mohd Tahir (PH-Temerloh) mengenai status keseluruhan projek Lebuh Raya Pantai Barat (WCE), kementerian itu berkata status kemajuan keseluruhan Lebuh Raya WCE berakhir 15 Jun 2020 adalah 66.28 peratus.

Kementerian Kerja Raya berkata, Lebuh Raya WCE telah dibuka kepada pengguna secara berperingkat sejak 2019 dengan pembukaan pertama pada 31 Mei 2019 bagi jajaran dari Persimpangan Bertingkat Hutan Melintang ke Persimpangan Bertingkat Teluk Intan.

Pembukaan kedua adalah pada 23 September 2019 yang melibatkan dua seksyen lebuh raya iaitu jajaran dari Persimpangan Bertingkat Kampung Lekir ke Persimpangan Bertingkat Changkat Cermin dan jajaran bermula dari Persimpangan Bertingkat Changkat Cermin ke Persimpangan Bertingkat Beruas.

Pembukaan ketiga adalah pada 10 Disember 2019 bagi jajaran dari Persimpangan Bertingkat Bandar Bukit Raja (Selatan) ke Persimpangan Bertingkat Bandar Bukit Raja (Utara).

Menurut kementerian, pembukaan jajaran seterusnya iaitu Lebuhraya Persisiran Pantai Barat (Taiping-Banting) (WCE) dijangka pada akhir 2021, manakala jajaran terakhir Persimpangan Bertingkat Assam Jawa ke Persimpangan Bertingkat Tanjung Karang dijangka dibuka pada pertengahan Jun 2024.- Bernama

See author's posts


Jawatan TPM mesti ada potfolio lain

KUCHING: Jawatan Timbalan Perdana Menteri (TPM) yang dicadangkan untuk Sarawak dan Sabah mesti disertakan dengan portfolio Menteri penting.

Setiausaha Agung Gabungan Parti Sarawak (GPS), Dato Sri Alexander Nanta Linggi berkata, ini bagi memastikan keberkesanan tugas dan kuasa dimiliki.

“Pemberian jawatan TPM kepada Ahli Parlimen kedua-dua negeri Borneo tidak akan membawa apa-apa perbezaan jika ia tidak datang dengan kuasa.

“Apa yang penting bukan jawatan tetapi kuasa. Jika ada kementerian tertentu yang ditugaskan dan peruntukan untuk projek pembangunan diluluskan, itu lebih penting daripada jawatan,”katanya ketika ditemui pemberita selepas menghadiri majlis angkat sumpah sembilan Setiausaha Politik kepada Premier Sarawak di Wisma Bapa Malaysia, hari ini.

Nanta berkata, sekiranya jawatan TPM diberikan, mesti ada portfolio tertentu yang diberikan bagi memastikan keberkesanan melaksanakan tugas untuk manfaat yang lebih baik bagi Sarawak dan Sabah.

“Apa yang penting dilakukan sekarang ialah pihak terbabit memenangi Pilihan Raya Umum Ke-15 (PRU-15) ini bagi merealisasikan cadangan itu.

“Terpulang kepada pihak yang membuat cadangan itu untuk memasukkannya dan menyenaraikan kuasa dan faedah dalam manifesto pilihan raya mereka,” katanya.

Beliau bersetuju dengan kenyataan Premier Sarawak, Datuk Patinggi Tan Sri Abang Johari Tun Openg bahawa jawatan TPM bagi Sarawak mesti ada kuasa, bukan setakat istiadat yang hanya berkhidmat sebagai ketua tokoh dalam Kabinet semata-mata.

See author's posts


K-KOMM komited segerakan agihan perantisiswa￼

KUALA LUMPUR: Kementerian Komunikasi dan Multimedia (K-KOMM) komited menyegerakan pengagihan peranti di bawah Program PerantiSiswa Keluarga Malaysia kepada 279,188 pemohon yang telah diluluskan menjelang akhir bulan ini.

Menteri berkenaan, Tan Sri Annuar Musa berkata, usaha itu perlu dipercepatkan demi kepentingan pelajar memandangkan sehingga kini hanya 8.3 peratus atau 23,101 peranti sahaja telah diagihkan kepada golongan berkenaan.

“Agihan baharu 8.3 peratus dan ini angka yang rendah, oleh sebab itu saya datang buat tinjauan di gudang untuk pastikan stok 350,000 peranti dah sampai dan hari ini saya berpuas hati dan saya sahkan sendiri stok memang ada.

“Daripada jumlah stok 350,000 peranti ini, 100,000 set ada di gudang Samsung, 138,500 set di sini (J&T Distribution Solution Sdn Bhd) dan yang lain dihantar ke zon tengah (15,700), zon utara (20,000), zon timur (18,600), zon selatan (15,000) dan Sabah serta Sarawak (42,200),” katanya selepas mengadakan lawatan mengejut di gudang simpanan peranti itu di J&T Distribution Solution Sdn Bhd di sini, semalam.

Menjelas lanjut, Annuar berkata, proses pengagihan mengambil masa kerana taburan permohonan melibatkan segenap pelosok negara dan bukan membabitkan kampus dan sekolah semata-mata.

Justeru, bagi memastikan pengagihan itu segera dilaksanakan, Annuar berkata, pemberian peranti itu akan dibuat secara serentak melibatkan pengedaran di semua zon dan memerlukan tenaga kerja yang ramai.

“Kita tengok di zon tengah jumlah sangat besar dan kemungkinan kita buat pengedaran berpusat…pelajar  boleh datang untuk ambil dengan cara cepat dan mudah.

“Saya minta supaya jadual pengagihan ini dapat disampaikan kepada saya esok dan kita akan lihat semua taburan pemohon di seluruh negara dan akan buat ketetapan bagaimana nak diedarkan dalam bulan ini juga.

“Walaupun saya letakkan sasaran edaran hendaklah disempurnakan menjelang akhir November tetapi yang mana dah lulus 279,188 ini dapat diedarkan bulan ini juga sementara kes rayuan dan baki permohonan yang sedang diproses akan dibawa ke bulan depan,” katanya.

Sehingga kini, sebanyak 474,311 permohonan untuk PerantiSiswa Keluarga Malaysia diterima melibatkan 95,882 bagi fasa pertama dan 378,429 untuk fasa kedua. – Bernama

See author's posts


IKEA kaji semula bekalan kayu Ukraine

STOCKHOLM: Syarikat perabot IKEA semalam memaklumkan akan mengkaji semula rantaian bekalan kayu dari Ukraine selepas sebuah badan bukan kerajaan (NGO) menuduh pembekal kayu syarikat itu memperoleh sumber kayu secara tidak sah.

Menurut laporan AFP yang memetik kenyataan syarikat tersebut berkata, syarikat itu tidak menerima kayu yang dilog masuk secara haram dalam produknya.

“Kami akui pembalakan haram masih menjadi isu global yang meluas. Oleh itu, pihak kami akan mengambil langkah proaktif untuk mengesahkan pembekal kami mematuhi undang-undang,” katanya.

Selain itu, syarikat terbabit berkata, bekalan kayu dari Ukraine merangkumi kurang satu peratus daripada sumber produknya di seluruh dunia.

Pada tahun 2019, IKEA menggunakan sekitar 21 juta meter padu kayu bulat iaitu hampir satu peratus daripada pengeluaran kayu industri di dunia.

Terdahulu, pertubuhan NGO Earthsight mengeluarkan kenyataan yang mendakwa sebilangan perabot syarikat Sweden itu dihasilkan daripada aktiviti pembalakan haram di pergunungan Carpathian yang menjadi habitat kucing liar spesies lynx dan beruang coklat yang terancam.

Earthsight berkata, pemeriksa persekutuan di Ukraine mendapati bahawa perniagaan perhutanan negara Velyky Bychkiv telah membenarkan syarikat pembekal kayu IKEA yang dikenali sebagai VGSM, untuk memotong pokok ketika di dalam tempoh aktiviti pembalakan tidak dibenarkan di kawasan pergunungan tersebut. – AFP

See author's posts


Ibu bapa berperanan galakkan anak membaca

KUCHING: Ibu bapa perlu pastikan anak-anak meneruskan tabiat membaca yang semakin kurang mendapat perhatian pada waktu sekarang.

Kurangnya minat membaca adalah disebabkan ledakan teknologi digital sekali gus menyebabkan anak-anak lebih memilih untuk menghabiskan waktu mereka bermain dengan gajet.

Ahli Dewan Undanan Negeri (ADUN) Demak Laut, Dr. Hazland Abang Hipni berkata, adalah lebih baik ia diselaraskan supaya perkembangan teknologi dan tabiat membaca ini memberi manfaat kepada perkembangan diri anak-anak yang sedang membesar.

“Program Nadi Ilmu Amalan Membaca (NILAM) merupakan satu usaha terancang dan berterusan Kementerian Pendidikan Malaysia dalam membina tabiat membaca di kalangan murid sepanjang tahun.

“Ini bertujuan mewujudkan masyarakat Malaysia yang cinta kepada budaya membaca dan budaya ilmu,” katanya.

Beliau berkata demikian pada pelancaran NILAM di Sekolah Kebangsaan (SK) Muhibbah Pending, baru-baru ini.

Tambahnya, dengan membaca, anak-anak dapat menambah pengetahuan dan kemahiran untuk diaplikasi dalam kehidupan mereka.

Pada majlis itu, Dr. Hazland turut menyampaikan sumbangan dana tahunan kepada Persatuan Ibu Bapa dan Guru (PIBG) dan sumbangan kepada dua pelajar yang berjaya melanjutkan pengajian di Institut Pengajian Tinggi (IPT).

Oleh Nur Ain Otsman

See author's posts


Dixie dan Daisy bangga sertai Jom Baca Bersama 2020

Liong Chai Ling

Perintah Kawalan Pergerakan (PKP) yang dikuatkuasakan kerajaan ketika ini tidak menjadi penghalang kepada masyarakat menyertai program Jom Baca Bersama 2020 yang diadakan serentak di seluruh negara pada 23 April lalu.

Disebabkan PKP di seluruh negara susulan pandemik Covid-19, pendekatan bagi tahun ini adalah sedikit berbeza daripada sebelum ini.

Kali ini, masyarakat diajak  mengambil bahagian dalam cabaran ini dengan merakam detik membaca buku kegemaran masing-masing  di rumah dan melakukan aktiviti ini bersama-sama dengan ahli-ahli keluarga atau orang tersayang di rumah.

Masyarakat boleh kongsikan detik ini dengan memuatnaik gambar dan video masing-masing di  #jombacaswk2020.

Program tahunan nasional Jom Baca Bersama 2020 itu diadakan  bersempena dengan Hari Buku dan Hak Cipta Sedunia.

Ia merupakan ilham daripada Majlis Pengarah-pengarah Perpustakaan Awam Se-Malaysia (MPAM) dan telah diadakan secara tahunan pada bulan April.

Program itu telah  diadakan serentak  bermula dari pukul 11 pagi hingga 11.10 pagi.

Seorang penjawat awam, Stephanie Janius,37, berkata, dia tidak melepaskan mengajak dua anak perempuannya,  Dixie Scarlet Devron, 8, dan Daisy Seanna Devron, 6, menyahut cabaran program jom membaca itu.

Katanya, program tersebut amat baik untuk mengisi masa lapang anak-anaknya  dengan aktiviti bermanfaat lebih-lebih lagi ketika PKP ini.

“Selepas membaca buku kami sekeluarga dapat mengulas buku yang dibaca bersama-sama.

“Inilah peluang kepada anak-anak  untuk mengisi masa sepanjang tempoh PKP dengan aktiviti berfaedah dan bermaklumat,” katanya.

See author's posts


Lelaki mengamuk di tabika, guru wanita cedera

SARIKEI: Seorang remaja lelaki berumur 17 tahun ditahan polis selepas disyaki mengamuk dan memecahkan harta benda di salah sebuah tabika di Kampung Rajang, Tanjung Manis.

Ketua Polis Daerah Sarikei, Superitendan Awang Arfian Awang Bujang berkata, kejadian berlaku sekitar 8.20 pagi semalam.

“Remaja ini datang ke tabika dalam keadaan mengamuk.

“Suspek cuba masuk ke dalam kelas dari pintu hadapan, namun gagal kerana ada pembantu murid menahan pintu.

“Setelah itu, suspek cuba mencari jalan lain dengan cara memecahkan tingkap dan pintu belakang tabika, dan berjaya masuk ke dalam tabika.

“Seorang guru wanita tabika itu sempat bergelut dengan suspek untuk membawanya keluar,” katanya ketika dihubungi hari ini.

Susulan kejadian, katanya, guru wanita itu mengalami kecederaan pada tangan, kaki dan belakang badan akibat bergelut dengan suspek.

“Selepas itu, suspek lari ke tabika berselahan dan cuba memasuki tabika tersebut, namun gagal dan berjaya ditahan oleh pengawal keselamatan sebelum diserahkan kepada pihak polis.

“Antara barang yang telah dirosakkan oleh suspek adalah lima unit pasu bunga, empat unit cermin tingkap kaca, satu unit pintu kayu dan papan pensel.

“Jumlah anggaran kerugian adalah RM700. Kes disiasat di bawah Seksyen 427 kerana melakukan khianat harta benda dan Seksyen 323 Kanun Keseksaan kerana sengaja mendatangkan kecederaan,” katanya.

Beliau berkata, suspek dibawa ke mahkamah majistet Sarikei untuk perintah reman, hari ini.

Oleh EARL ANEK

See author's posts


Penduduk digalakan fokus ternakan ikan dalam sangkar

LIMBANG: Penduduk luar bandar digalakkan untuk memberi tumpuan kepada penternakan ikan dalam sangkar yang mempunyai nilai komersil baik.

Ahli Dewan Undangan Negeri (ADUN) Batu Danau, Paulus Palu Gumbang berkata, sektor perikanan iaitu penternakan ikan mampu menyumbang pendapatan dan ekonomi kepada penternaknya jika diusaha lebih serius dan berterusan.

Kerajaan turut menyediakan berbagai program dan peruntukan untuk menjayakan projek penternakan ikan di dalam sangkar bagi peserta luar bandar.

“Kerajaan sentiasa mengalakkan peserta yang dipilih dalam skim penternakan ikan mengusahakannya supaya ia boleh menambahkan pendapatan mereka,”katanya pada Majlis Perasmian AgriCOP di Dewan Medamit semalam.

Seterusnya beliau menjelaskan sektor penternakan ikan dan pertanian khususnya tanaman musang king akan diperluaskan.

Justeru, golongan petani khusus di konstituensi Batu Danau perlu memanfaatkan benih musang king yang diberikan kerajaan untuk menjaga dan meningkatkan hasil pengeluaran apabila matang nanti.

“Kita harap hasil pengeluaran tanaman ini juga boleh dihantar ke Pusat Pengumpulan, Pemprosesan dan Pembungkusan (CPPC) di Stesen Pertanian Kubong,” jelasnya.

Paulus turut menyerahkan cek bantuan nelayan darat berjumlah RM22,000 dan geran berjumlah RM220,000 daripada Unit Hal Ehwal Agama-Agama Lain (UNIFOR) Sarawak kepada tiga gereja di Medamit.

Turut hadir, Pegawai Pertanian Pembangunan Limbang Jakaria Rambli, Temenggung Willie Liau dan Pemanca Jun Silah.

Oleh Adeng Edrus

See author's posts


Pastikan anak-anak tidak ketinggalan pelajaran

Demi memastikan penularan pandemik COVID-19 dapat disekat, kerajaan telah pun bertindak menguatkuasakan Perintah Kawalan Pergerakan (PKP) bermula pada 18 Mac sebelum arahan itu dilonggar kepada PKP Pemulihan (PKPP) pada 10 Jun lepas.

Sudah tentunya rakyat menarik nafas lega apabila PKPP ini dikuat kuasa memandangkan banyak sektor awam dan swasta di dalam negara terjejas semenjak dua bulan lepas berhubung penguatkuasaan arahan itu.

Antara yang turut terjejas berhubung penguatkuasaan arahan tersebut adalah sektor pendidikan dengan sekolah-sekolah terpaksa ditutup sehingga para pelajarnya tidak dapat mengikuti pembelajaran seperti biasa.

Oleh yang demikian JawatanKuasa Kemajuan dan Keselamatan Kampung ( JKKK ) Rumah Saga, Nanga Ulai, Rimbas Debak telah pun mengambil pendekatan membimbing pelajar di rumah panjang untuk mengulangkaji pelajaran dan menyiapkan kerja sekolah.

Ini bagi membolehkan pelajar yang tinggal di rumah panjang mereka tidak jauh ketinggalan dalam pelajaran apabila sekolah dibuka semula secara menyeluruh di negara ini pada masa akan datang.

Sambil diketuai oleh Tuai Rumah (Tr) Saga Unggut selaku Pengerusi JKKK Nanga Ulai, satu program telah pun dirancang khas untuk kesemua pelajar di dalam rumah panjang mereka.

Menerusi program berkenaan yang dikendali oleh ahli JKKK rumah panjang berkenaan, para pelajar telah dikumpulkan di satu tempat yang telah disedia sambil dipantau oleh pembimbing yang telah dilantik.

“Penyediaan bahan pembelajaran tidak berdepan sebarang masalah bagi tujuan perlaksanaan program ini kerana guru-guru di sekolah telah pun menghantar bahan ulangkaji serta latihan yang perlu disiapkan.

“Malahan pihak kita juga turut memuat turun banyak bahan-bahan pembelajaran serta latihan di internet bagi menjadi perlaksanaan program itu menjadi lebih efektif dalam kalangan pelajar,” kata Tr Saga.

Beliau memberitahu program berkenaan adalah salah satu insentif pihak JKKKnya untuk membantu anak-anak mengulangkaji pelajaran di rumah panjang ketika sesi persekolahan masih belum dibenarkan beroperasi seperti biasa pada masa sekarang.

Bagaimanapun, pihak JKKK Nanga Ulai kata Tr Saga tetap mematuhi prosedur operasi standard (SOP) yang telah ditetapkan oleh pihak kerajaan ketika melaksana program berkenaan di rumah panjang mereka.

Antara pematuhan tersebut kata bekas warga pendidik tersebut adalah penggunaan pelitup muka, mencuci tangan menggunakan sabun atau handytizer secara kerap dan juga penjarakan sosial satu meter antara satu sama lain.

“Secara keseluruhannya program belajar di rumah panjang ini telah pun dilaksanakan dengan lancar sambil mematuhi SOP yang ditetapkan oleh kerajaan menerusi penguatkuasaan PKP ini.

“Justeru saya ingin mengucapkan terima kasih kepada semua pihak yang terlibat secara langsung dan tidak langsung dalam menjayakan program ini demi kebaikan anak-anak Rumah Panjang Nanga Ulai, Rimbas,” kata Tr Saga.

Oleh Valentine Ngumbang

See author's posts


Tun Mahathir umum bukan lagi pengerusi GTA

ALOR SETAR: Bekas Perdana Menteri Tun Dr Mahathir Mohamad berkata beliau bukan lagi Pengerusi Gerakan Tanah Air (GTA) dan menyifatkan gabungan politik itu sudah tidak berfungsi.

Beliau berkata, GTA tidak bergerak seperti dihasratkan dan sehingga kini pendaftarannya tidak mendapat kelulusan Jabatan Pendaftaran Pertubuhan Malaysia (RoS).

“Yang itu (jawatan pengerusi GTA) lama punya. Takda apa dah. Pasal GTA tak jadi, tak dapat tolong kita. Pasal dia parti, kita dapati sebagai parti tak boleh menang. Kita dah lawan dalam Pilihan Raya Umum ke-15 (PRU15), GTA dan Pejuang (Parti Pejuang Tanah Air) kalah 125 kerusi.

“Jadi nampak sebagai parti kita tak boleh menang, kalau kita nak menang dan nak perjuang nasib orang Melayu kita kena dapat sokongan orang Melayu,” katanya kepada pemberita ketika ditemui pada Majlis Jamuan Aidilfitri anjuran Pertubuhan Prihatin Kubang Pasu di sini, malam tadi.

Beliau diminta menjelaskan kedudukannya sebagai Pengerusi GTA yang sebelum ini merupakan pakatan empat parti politik iaitu Pejuang, Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) serta gabungan badan bukan kerajaan yang membentuk Gagasan Bangsa (GB).

Pada 14 Januari lepas, Pejuang mengumumkan menarik diri daripada GTA menyebabkan Dr Mahathir bertindak keluar parti yang diasaskannya itu bersama 12 lagi individu pada 10 Februari lalu dan beliau kemudiannya dilaporkan menyertai Putra.

Sementara itu, Presiden Parti Pejuang Tanah Air (Pejuang) Datuk Seri Mukhriz Mahathir memaklumkan parti berkenaan belum membuat keputusan sama ada bertanding atau sebaliknya pada Pilihan Raya Negeri (PRN) di enam negeri akan datang.

Bercakap kepada pemberita pada majlis sama, beliau berkata perkara berkenaan masih dibincangkan bersama pimpinan Pejuang dan parti itu akan mengumumkan mengenai penyertaannya pada PRN selepas keputusan dicapai.

Ditanya sama ada Pejuang akan mengadakan perbincangan dengan mana-mana pihak untuk bekerjasama dalam menghadapi PRN nanti, Mukhriz berkata pihaknya masih terbuka untuk melakukan perkara itu. – Bernama

See author's posts


Gula apong Kampung Buda berpotensi besar

SARIBAS: Kawasan Dewan Undangan Negeri (DUN) Saribas dekat Kampung Buda mempunyai potensi besar dalam pengeluaran produk pertanian berasaskan gula apong yang boleh dikomersialkan ke seluruh Sarawak malah ke luar negeri.

Justeru itu, sebuah tapak pemprosesan gula apong dicadangkan dibina di Kampung Buda bagi meningkatkan pendapatan penduduk setempat.

Ahli Dewan Undangan Negeri (ADUN) Saribas Mohammad Razi Sitam berkata, kemudahan itu akan meransang pertumbuhan ekonomi penduduk yang berasaskan gula apong.

“Potensi positif berkenaan secara tidak langsung boleh menukar landskap Kampung Buda yang bakal menjadi pengeluar gula apong terkenal di negeri ini satu hari nanti.

“Kita juga akan mengenalpasti kawasan-kawasan lain yang berpontesi untuk membangunkan perusahaan gula apong di kawasan DUN Saribas,” katanya, semasa melakukan perbincangan Tapak Projek Pusat Pemprosesan Gula Apong Kampung Buda di Kampung Buda dekat sini semalam.

Razi berkata, beliau berhasrat untuk melihat semua peniaga gula apong di Kampung Buda mempunyai kemudahan yang sesuai untuk memproses produk berasaskan nipah itu.

“Hari ini kita melihat permintaan terhadap gula apong ini semakin hari semakin meningkat dengan mendadaknya.

“Sebagai contoh, di Kampung Tambak dekat Pusa, sememangnya diakui terkenal sebagai pengeluar gula apong bermutu yang terbesar di negara ini.

“Justeru, adalah wajar untuk Kerajaan Sarawak membangunkan kawasan Kampung Buda untuk dijadikan sebagai pengeluar produk gula apong yang bertujuan melindungi, memaju dan meningkatkan produk nipah serta gula apong. Pengeluaran gula apong memiliki potensi besar untuk berdaya maju,” ujarnya.

Bagi tujuan itu, Razi berkata, sebuah lokasi tapak pemprosesan moden yang dilengkapi peralatan mengikut piawaian dan pensijilan makanan antarabangsa juga perlu dipertimbangkan sewajarnya di Kampung Buda dalam DUN Saribas ini.

Justeru katanya, bagi memastikan masa depan industri ini, beliau akan berusaha membangunkan kawasan ini dengan mengambil langkah permulaan untuk mengangkat industri ini ke peringkat yang lebih tinggi.

“Kita telah merancang untuk menjadikan kawasan Kampung Buda ini sebagai satu perusahaan utama pembuatan gula apong di DUN Saribas yang akan diberikan perhatian untuk dikomersialkan di kawasan ini.

“Selain sumbernya yang banyak, kita melihat perusahaan gula apong Kabong ini juga mampu menarik lebih ramai pengusaha di kalangan penduduknya,” katanya.

Razi berkata, perusahaan gula apong belum lagi meluas tetapi potensinya tetap ada dalam menjadikan gula apong ini sebagai satu industri utama makanan di Sarawak.

“Jadi, buat permulaan untuk mengangkat industri ini terus di ambil perhatian, saya telah mencadangkan tapak pemprosesan gula apong ini dibina.

“Pengeluaran gula apong memiliki potensi besar untuk berdaya maju. Justeru itu saya telah memandang perkara ini dan ia mampu berpotensi menjadi produk agropelancongan yang menarik di DUN Saribas,” ujar beliau.

Dalam perbincangan tersebut, Razi berharap kerjasama penduduk kampung akan membantu menyelesaikan urusan tapak projek dengan segera.

Oleh ADI SAFARMAN

See author's posts


Veteran ATM digesa daftar dengan JHEV

KOTA KINABALU: Kementerian Pertahanan masih mencari dan mengenal pasti kira-kira 30,000 veteran Angkatan Tentera Malaysia (ATM) yang tidak berpencen  dan masih belum berdaftar dengan Jabatan Hal Ehwal Veteran ATM (JHEV).

Menteri  Pertahanan  Datuk Seri Ismail Sabri Yaakob meminta anggota veteran berkenaan supaya mendaftar dalam laman  sesawang  JHEV bagi membolehkan bantuan Pakej Rangsangan Ekonomi Prihatin Rakyat (PRIHATIN) dapat disalurkan.

“Kita minta mereka (veteran) daftar segera sebab kalau tidak (berdaftar), kita tidak dapat bagi bantuan walaupun kerajaan menyediakan bantuan tersebut,” katanya kepada pemberita selepas mengadakan lawatan kebajikan sempena Program Cakna  Veteran ATM di Kampung Suang Parai, di sini semalam.

Ismail Sabri berkata, dalam bantuan PRIHATIN  yang diumumkan kerajaan pada April lepas,   bantuan sebanyak  RM500 secara sekali bayar  akan diagihkan  kepada veteran berpencen dan yang tidak berpencen sehingga September ini.

Beliau berkata, setakat ini terdapat kira-kira 80,000 veteran ATM yang tidak berpencen telah berdaftar dengan JHEV ATM.

Di negeri Sabah terdapat kira-kira 16,000 veteran ATM dan masih ada yang belum berdaftar dengan JHEV.

Ismail Sabri berkata, antara faktor yang menyebabkan veteran itu tidak berdaftar disebabkan duduk jauh di kawasan pedalaman selain tidak mengetahui maklumat berkenaan.

“Oleh sebab itu kita minta persatuan veteran supaya mengesan veteran ini kerana di setiap daerah dan kawasan ada persatuan veteran,” katanya.

Mengenai lawatan itu, Ismail Sabri berkata ia merupakan sebahagian program cakna yang dilaksanakan   sepanjang masa bagi membantu veteran yang memerlukan bantuan.

Beliau berkata, dalam lawatan itu bantuan berbentuk  wang daripada  kutipan Kempen  Tabung Pahlawan selain makanan turut diberikan  kepada veteran Abd Zahid Said.

Sementara itu, Abd Zahid, 35, merupakan bekas anggota Tentera Laut Diraja Malaysia (TLDM) amat berterima kasih dengan keprihatinan kementerian melawat ke kediamannya di sini.

Berasal dari Semporna, beliau telah berkhidmat di TLDM selama 13 tahun sebelum berhenti pada 2017 kerana perlu menjaga isterinya yang menghidap kanser tiroid selain lima anak   berusia antara  satu  hingga 12 tahun.

Katanya, sejak berhenti daripada TLDM beliau tidak mempunyai pendapatan tetap malah pernah tinggal di dalam khemah selama tiga bulan kerana tidak mempunyai tempat tinggal.

“Saya amat berterima kasih dengan kedatangan menteri (Ismail Sabri) yang bersedia membantu memberikan bot dan enjin untuk saya mencari rezeki buat keluarga,” katanya yang baru berpindah tiga bulan lalu ke kediaman didudukinya sekarang. – Bernama

See author's posts


12 restoran McDonalds ditutup

SYDNEY: Sebanyak 12 restoran McDonalds di Victoria Australia ditutup pada Isnin selepas seorang pekerja penghantaran diuji positif Covid-19, lapor agensi berita Xinhua.

Pekerja berkenaan dikatakan ada berinteraksi dengan sebilangan kecil kakitangan restoran dan setakat ini tiada pekerja lain yang didapati positif virus itu, menurut Mcdonalds.

Penutupan sementara itu membolehkan kerja-kerja pembersihan dilakukan dan pekerja yang berisiko dijangkiti diarah duduk di rumah selama 14 hari dan jalani saringan.

Restoran akan dibuka semula selepas kerja-kerja pembersihan selesai, dengan petugas baharu.

Minggu lalu sebuah restoran McDonalds di negeri sama ditutup selepas melaporkan 10 kes Covid-19- Bernama

See author's posts


Gereja di Kuching dibuka semula

KUCHING: Gereja di bandaraya ini kini dibuka semula bagi penganut Kristian menghadiri misa gereja setelah ditutup selama tiga bulan kerana pandemik Covid-19.

Uskup Agung Katolik Kuching, Uskup Agung Simon Poh berkata, pembukaan gereja adalah bagi Gereja Katedral St. Joseph termasuk gereja lain seperti Gereja St. Mark, Gereja Carmelite, Gereja St. Peter dan Chapel Ibu Mary.

“Pada hujung minggu lalu, gereja Katolik yang lebih kecil di Lundu, Bunan Gega, Tebedu, Sri Aman, Betong, Saratok telah kembali dibuka.

“Di Katedral St. Joseph, kami sebenarnya telah memulakan khidmat misa pada Sabtu, jam 5.00 petang untuk misa Mandarin, dan 8.00 malam untuk misa Inggeris,” katanya.

Beliau menambah, untuk Ahad, mereka telah melakukan siaran langsung pada 8.00 pagi, 9.15 pagi dan 10.30 pagi.

“Sementara, untuk misa pula adalah pada 2.00 petang bagi misa Bahasa Melayu dan 5.00 petang untuk misa Inggeris,” katanya kepada pemberita ketika ditemui semalam.

Beliau turut menjelaskan, buat masa ini gereja di Keuskupan Agung Kuching hanya akan membenarkan 100 umatnya menghadiri misa di gereja, dan hanya akan dibuka dengan kapasiti maksimum 250 orang seperti yang dibenarkan oleh Kerajaan Persekutuan setelah gereja bersedia sepenuhnya.

“Kami telah menerapkan semua prosedur operasi standard (SOP) seperti menandakan jarak sosial satu meter di bangku, pemeriksaan suhu sebelum pintu masuk, ketika umat pergi menerima Komuni Suci termasuk membasmi kuman gereja setelah misa,” katanya.

Beliau menambah, antara SOP lain yang harus dipatuhi adalah dengan membuat pra-pendaftaran atau membuat panggilan sebelum pergi ke gereja dan dinasihatkan untuk datang satu jam lebih awal sebelum misa supaya warden gereja dapat membawa mereka ke tempat duduk masing-masing.

“Biasanya pada Ahad, kami mempunyai lebih dari 1,600 umat yang datang untuk berdoa di gereja, tetapi kerana Covid-19 dan mematuhi SOP, jumlahnya dikurangkan menjadi 100 terlebih dahulu.

“Oleh itu, kita harus berusaha untuk memberi peluang kepada mereka yang tidak dapat hadir dengan terus melakukan siaran langsung.

“Sekali lagi, saya memohon kepada semua umat Katolik untuk bersabar dan menunggu giliran masuk ke gereja. Kami harus sentiasa berhati-hati bagi memastikan setiap gereja Katolik adalah dalam suasana yang aman untuk beribadah yang mana semua umat Katolik dapat datang secara beransur-ansur,” katanya.

See author's posts


Warga UiTM hasilkan 20,000 set alat pelindung muka

SHAH ALAM: Tidak mahu ketinggalan menabur bakti membantu barisan hadapan merawat pesakit Covid-19, sekumpulan 20 warga Fakulti Kejuruteraan Mekanikal (FKM) Universiti Teknologi Mara (UiTM) di sini menghasilkan alat pelindung muka untuk kegunaan petugas berkenaan.

Kumpulan terdiri daripada pensyarah, staf teknikal dan pentadbiran selain alumni FKM itu yang diketuai Timbalan Dekannya iaitu Profesor Madya Dr Muhammad Hussain Ismail, menghasilkan lebih 20,000 set alat pelindung muka sejak 30 Mac dan mengagihkannya kepada kira-kira 100 hospital serta klinik kesihatan kerajaan di seluruh negara.

Menurut Muhammad Hussain, idea menghasilkan alat pelindung muka itu tercetus pada 24 Mac susulan permintaan yang tinggi terhadap peralatan perlindungan diri (PPE) tersebut, khususnya di hospital dan klinik kesihatan kerajaan.

Justeru, kata beliau kumpulannya memanfaatkan sebuah mesin pengacuan suntikan dan 23 mesin percetakan 3D FKM untuk menghasilkan alat pelindung muka itu hampir setiap hari dengan purata 1,500 PPE siap dipasang dalam masa sehari.

“Prihatin dengan kegigihan barisan hadapan menangani wabakCovid-19, khususnya petugas lapisan pertama dan kedua, kami memanfaatkan kemahiran dan fasiliti sedia ada untuk mereka bentuk alat pelindung muka yang menepati standard Kementerian Kesihatan Malaysia.

“Menariknyaalatpelindungmuka kami
bingkainyabolehdigunasemula. Petugaskesihatanlapisanpertamadankedua hanyaperlumelakukansanitasiterhadapbingkaitersebutdanmenggantikanlapisanplastikkeras
yang melindungi mukaitudengan yang baharu,”
katanyaketikadihubungiBernama di sinisemalam.

Muhammad Hussain berkata kaedah guna semula bingkai itu mampu mengurangkan kos sekurang-kurangnya kira-kira RM3 hingga RM10 yang terpaksa ditanggung KKM untuk membeli satu alat tersebut.

Beliau berkata alat pelindung muka yang dihasilkan FKM itu diagihkan tiga kali seminggu secara percuma kepada fasiliti kesihatan yang memerlukan, termasuk di Sabah dan Sarawak, menerusi syarikat penghantaran.

Ditanya mengenai dana untuk membeli material alat pelindung muka itu, Muhammad Hussain berkata ia adalah hasil sumbangan orang ramai menerusi Tabung KhasCovid-19UiTM.

Beliau berkata selain kampus UiTM di Shah Alam, FKM di kampus Permatang Pauh, Pulau Pinang; Pasir Gudang, Johor; dan Bukit Besi, Terengganu juga dijangka mula menghasilkan alat pelindung muka hari ini bagi memenuhi keperluan fasiliti kesihatan di sekitarnya.– Bernama

See author's posts


Kos tinggi cabaran laksana sistem EMR – Dr Zaliha

KUALA LUMPUR: Kos perbelanjaan yang tinggi merupakan cabaran Kementerian Kesihatan (KKM) dalam melaksanakan sistem Rekod Perubatan Elektronik (EMR) di setiap hospital di seluruh negara, Dewan Rakyat diberitahu hari ini.

Menteri Kesihatan Dr Zaliha Mustafa berkata, pelaksanaan sistem itu memerlukan belanjawan yang tinggi dengan mungkin mencecah bilion ringgit kerana perlu menaik taraf infrastruktur hospital serta kesesuaian bangunan juga diambil kira.

“Peralatan yang sedia ada juga lama, jadi kita perlu menaik tarafnya sama ada membaik pulih atau menggantikan yang baharu. Perkara ini turut menyumbang keperluan bajet yang tinggi selain kos sistem itu sendiri.

“Bagi pelaksanaan yang tuntas mengenai perkara ini, kita memerlukan kerjasama daripada Kementerian Kewangan,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Tan Hong Pin (PH-Bakri) yang ingin tahu jangkaan sistem EMR boleh berintegrasi sepenuhnya serta kekangan dihadapi KKM dalam melaksanakannya kerana dilihat setiap hospital masih bekerja silo berhubung rekod perubatan pesakit.

Sementara itu, Dr Zaliha berkata sehingga kini, sebanyak 103 Klinik Kesihatan telah dilengkapkan dengan sistem Teleprimary Care – Oral Health Clinical Information System (TPC-OHCIS) dan 42 Klinik Kesihatan di Negeri Sembilan akan dilengkapi sistem sama melalui projek EMR Kebangsaan.

“Terdapat 1,027 Klinik Kesihatan yang menggunakan sistem janji temu dalam talian melalui aplikasi MySejahtera, manakala 370 Klinik Kesihatan menawarkan perkhidmatan klinik maya kepada pelanggan mereka.

“Perancangan seterusnya adalah untuk memperluas semua sistem berkaitan secara lebih menyeluruh bagi mencapai objektif sistem maklumat kesihatan bersepadu,” katanya menjawab soalan asal Tan mengenai status terkini dalam pelaksanaan sistem EMR di hospital dan klinik di seluruh negara. – Bernama

See author's posts


RISDA laksana pemutihan data pekebun kecil

KUALA LUMPUR: Pihak Berkuasa Kemajuan Perusahaan Kecil Getah (RISDA) sedang giat melaksanakan pemutihan data pekebun kecil pada tahun ini bagi mendapatkan data terkini pekebun kecil getah di seluruh Malaysia.

Timbalan Perdana Menteri Datuk Seri Dr Ahmad Zahid Hamidi berkata, langkah itu bertujuan memastikan  hanya mereka yang layak menerima Bantuan Musim Tengkujuh (BMT).

“Kita tidak mahu mereka yang tidak layak mengikut kategori yang telah ditentukan kementerian dan Risda akan menerima (bantuan) dan mereka ini tidak sepatutnya masuk dalam senarai,” katanya ketika menggulung perbahasan Usul Menjunjung Kasih Titah Diraja di Dewan Rakyat, hari ini.

Beliau menjawab soalan dibangkitkan Zahari Kechik (PN-Jeli) yang memohon kerajaan mengkaji semula senarai penerima BMT supaya bantuan tersebut diberikan kepada penoreh getah yang benar-benar perlu dibantu berikutan terdapat pekebun kecil getah tidak aktif, masih mendapat bantuan tersebut.

Bagi BMT Tahun 2022, sejumlah RM800 seorang dibayar dalam tempoh musim tengkujuh iaitu masing-masing sebanyak RM300 bagi November dan Disember 2022 serta RM200 pada Januari tahun ini.

Sementara itu, Ahmad Zahid yang juga Menteri Kemajuan Desa dan Wilayah berkata sekurang-kurangnya 10 program Pendidikan dan Latihan Teknikal dan Vokasional (TVET) Tahfiz bakal diwujudkan di seluruh negara tahun ini.

Beliau berkata ketika ini, hanya terdapat tiga program TVET Tahfiz dan kementeriannya sedang berkolaborasi dengan pelbagai pihak untuk menambah luas program tersebut.

“Terdapat kira-kira 250,000 anak-anak di maahad tahfiz yang perlu dirungkaikan masa hadapan mereka dari segi peluang kerjaya walaupun mereka hafal 30 juzuk al-Quran,” katanya.

Menurut beliau program TVET memperlihatkan satu kemajuan luar biasa melibatkan kebolehpasaran, sebagai contoh 98.4 peratus graduan TVET Universiti Kuala Lumpur (UniKL) mendapat pekerjaan.

Ahmad Zahid berkata perkara itu menunjukkan kursus-kursus yang disediakan bersesuaian dengan permintaan pasaran guna tenaga, di samping bantuan Kerajaan-Industri (GITC) sebagai badan perantara. – Bernama

See author's posts


Polis rampas rokok seludup bernilai RM158,424

SIBU: Pasukan Gerakan Am (PGA) Batalion 10 berjaya merampas 1,250 karton rokok kretek pelbagai jenama dengan anggaran nilai termasuk cukai RM158,424 dalam serbuan di sebuah jeti lama Durin.

Komander Briged Sarawak PGA, SAC Mancha Ata berkata, bertindak atas maklumat risikan sekitar jam 9.15 pagi semalam sepasukan pegawai dan anggota Unit Risikan Batalion PGA 10 telah membuat intipan di sebuah jeti lama Durin.

Menurutnya, intipan dibuat kerana lokasi tersebut disyaki digunakan untuk kegiatan transit barang-barang seludup sebelum diedarkan ke kawasan Kapit dan kawasan sekitar dengan menggunakan laluan sungai.

“Pasukan serbuan telah berjaya menemui kesemua rokok kretek tersebut. Tiada sebarang tangkapan dibuat pasukan serbuan,” jelasnya menerusi kenyataan petang semalam.

Katanya, rampasan telah dibuat ke atas semua rokok tersebut kerana disyaki diseludup mengikut kesalahan di bawah Seksyen 135 (1)(D) Akta Kastam.

“Barang rampasan diserahkan kepada pihak Ibupejabat Polis Daerah Sibu untuk tindakan selanjutnya,” ujarnya.

Katanya lagi, operasi tersebut akan diteruskan dari semasa ke semasa untuk membanteras aktiviti penyeludupan minuman keras dan rokok khususnya di Daerah Sibu dan kawasan sekitarnya.

See author's posts


Cherpan: Menua Kudi

JANG tekenyit panggung bingung ninga berita siti penyakit berampit di pelilih menua Wuhan di menua China ti udah jampat ngekai ngagai selampur dunya nyengkaum menua Malaysia. Penyakit nya ti bepuncha ari sebansa igi penyakit virus ke dikumbai Novel Corona Virusti ditemu dalam taun 2019. Nama nya diubah orang ngagai Covid 19 awakka nyamai agi disebut sereta mudah dikingatka. Covid 19 nya puntang ke penyakitCorona Virus Disease ti ditemu ba taun 2019.

Mayuh macham cherita ti madahka penyakit nya dibai jelu siga baka tengiling ti dibunuh ke pemakai. Bisi mega berita madahka nya berampit ari sebansa entawai ti bekaban-kaban bekupan ba selikap atap batu rumah orang di menua China. Jang nyau gelesi tingatka iya empu bisi udah meda bemacham-macham utai ti enda tau diempa di menua Malaysia baka kala, lembayar, indu gerinang enggau mayuh macham utai idup bukai tang diempa orang di menua China. Ku cherita orang din utai nya tau ke ubat magang-magang. Jang ingatka seduai bini iya ke kala meda nya lebuh seduai iya bisi nemuai raun ngagai mengeri Beijing dalam taun 2008.

Penyakit Covid 19nya besai bendar kuasa; jampat ngekai ngagai selampur dunya, ukai semina di benua Asia tang di Ai Rupa (Europe), Amerika, Amerika Selatan, Kanada, Benua Afrika enggau Australia sereta menua ke mit-mit bukai ti alai bejuta-juta mensia udah kena rampit lalu mayuh udah bebadi nyawa. Lebuh ke irau nya, Jang lalu ingatka sejarah penyakit berampit kelia ti dikumbai ‘black death’. Jang ingatka penusah ampuh bah besai rambau sida Noah. Iya mega ingatka penyakit berampit di menua Mesir rambau orang di menua nya ke udu merinsaka orang Israel nitihka jerita ba bup kudus. Pengingat Jang pulai ngagai penyakit berampit muang ai, cholera di menua Sarawak rambau orang bekayau kelia ti dikumbai ngayau lus. Taja pia, nadai udah ba pengingat Jang bisi penyakit berampit ngemalat Covid 19 tu sepemanjai umur iya ke diatu manggai tujuh puluh lima taun.

Penyakit Covid 19nyau udah ngekai balat-sebalat ti ngujungka iya nyau balat agi ari maya pandemik. Iya nyau nyelamar sereta ngambi nyawa bejuta-juta mensia di dunya datai ke Gerempung Pengerai Dunya (WHO) lalu begerah madahka nya nyau nyadi pandemik. Gerempung Pengerai Dunya udah minta semua menua di dunya tu ngaga adat ba menua diri dikena nyekat pengekai penyakit nya. Taja pia, nasit enda tentu manah, menua Malaysia bisi terunda-runda mimit; laun ngiga chara nyekat pengekai iya. Kebuah iya pia, laban ra penyakit nya nuntung menua, ra ga bala tuai ke ngiring menua tu charut berebutka kuasa merintah. Sepenyempat perintah ke dulu ari tu badu bekuasa alai perintah baru enda belingah-lingah ngambi tanggung pengawa belabuh mutarka penusah nya.

Jang ingatka Menteri Besai baru ke jampat ngambi berat pasal pengelikun rayat lalu begerah ba kacha telivisyen. Belabuh ari 18 Mac 2020, Perintah Kawalan Pergerakan, PKP, iya nyaAtur Mindah Betagang belabuh dipejalaika di seluruh menua. Menua Sarawak enda tinggal dikena bungkur atur nya. Bisi berita madahka pengekai tu betumbuh ari bala orang ke bisi ngulu pengerami begelumu Ijtimak Tabligh di Masjid Sri Petaling, Kuala Lumpur. Seraban orang ari Sarawak pan bisi enggau begelumu tu lalu ngasuh penyakit nya jampat ngekai di Sarawak. Nambahka nya, di Sarawak empu, bisi ga seraban orang Kristian begelumu maya pengerami melah pinang di sebuah hotel ke alai bisi ari bala dia bisi udah kena rampit penyakit nya. Kedua-dua raban tauka cluster tu ti ngasuh penyakit nya jampat berampit di Sarawak.

Jang, bini iya enggau siku anak indu seduai sereta siku uchu seduai iya baka mayuh kaban bukai balat teguran ninga berita tu. Ukai mudah nitihka Atur Mindah Betagang nya. Atur nya nyekat pemindah orang ari pelilih menua siti ngagai iya ke bukai. Orang diperintah diau di rumah lalu enda tau mindah. Orang dipinta enda begelumu lalu enti bisi berimbai enggau orang, mesti betakah tiga meter antara pangan diri. Orang mayuh, enti pansut ari rumah deka meli pemakai di kedai tauka ketegal tuju bukai, enda tau enda ngena pemampul idung enggau nyawa. Kebuah iya pia, laban penyakit Covid 19 tu berampit ari pechik ai liur tauka ingus orang ke udah kena rampit penyakit nya lebuh orang nya bekasi tauka lebuh orang betegu enggau iya ke bisi penyakit nya. Orang ke apin ditemu sakit deka diperesa lalu dibagi orang awakka diau kediri jauh ari orang bukai.

Betampung …

See author's posts


Kompaun RM1,000 gagal pamer tanda harga

ADI SAFARMAN

SIMANGGANG: Kementerian Perdagangan Dalam Negeri Dan Hal Ehwal Pengguna (KPDNHEP) Sri Aman mengenakan kompaun sebuah premis perniagaan sebanyak RM1,000 di atas kesalahan gagal mempamerkan tanda harga pada barangan yang dijual.

Ketua Pegawai Penguat Kuasa KPDNHEP Sri Aman, Pelani Kemiti memberitahu, tindakan ini diambil hasil aduan awam melalui sistem aduan KPDNHEP iaitu di aplikasi Ez ADU KPDNHEP yang dibangunkan untuk orang ramai membuat aduan kepada KPDNHEP melalui telefon pintar.

“Sepasukan Pegawai Penguatkuasa KPDNHEP diarahkan untuk menyiasat aduan tersebut.

“Hasil pemantauan di premis berkenaan didapati telah melakukan kesalahan dibawah Akta Kawalan Harga Dan Antipencatutan 2011 iaitu Perintah Kawalan Harga (Penandaan Harga oleh Penjual Runcit) 1993 kerana gagal meletakkan/mempamerkan tanda harga pada barangan yang dijual,” katanya kepada Utusan Sarawak semalam.

Pelani berkata, nilai kompaun yang tinggi ini adalah bertujuan untuk memberi pengajaran kepada peruncit supaya mematuhi undang-undang yang dikuatkuasakan oleh kerajaan.

Jelas Pelani, ia juga menunjukkan betapa komitednya Pegawai Penguatkuasa KPDNHEP dalam menyiasat segala aduan dan juga menjalankan tugasan yang diamanahkan oleh kerajaan.

Pelani berkata, pihaknya memberi amaran kepada semua peniaga agar mematuhi undang-undang yang ditetapkan kerajaan selain tidak menaikkan harga secara tidak munasabah.

“Kita tidak akan teragak-agak untuk mengambil tindakan tegas terhadap mana-mana peniaga yang cuba mengambil kesempatan lebih lagi dalam tempoh Perintah Kawalan Pergerakan Bersyarat (PKPB) ini,” tegas beliau.

Orang ramai katanya lagi, boleh menyalurkan aduan ke laman web EZ ADU KPDNHEP, laman facebook rasmi KPDNHEP Sri Aman dan juga membuat pangilan terus ke nombor bilik gerakkan di nombor 083- 323836 jika hendak membuat aduan mengenai salah laku peniaga.

Sementara itu, Pelani berkata, penduduk di daerah itu tidak perlu bimbang mengenai bekalan barangan menjelang perayaan Hari Raya Aidilfitri dan Gawai Dayak.

Menurutnya, sehingga kini semua bekalan keperluan mencukupi termasuk gula, minyak masak, tepung gandum, telur dan lain-lain.

See author's posts


25 kakitangan JHS terima sijil layak juruterbang kawalan jauh

KUCHING: Jabatan Hutan Sarawak (JHS) menajdi agensi awam pertama memperoleh penarafan kompetensi juruterbang kawalan jauh.

Ini susulan jabatan itu memenuhi keriteria ditetapkan oleh Pihak Berkuasa Penerbangan Awam Malaysia (CAAM) kepada semua pengendali dron yang dilaksanakan oleh Drone Technical Centre, Kuching, Drone Academy Asia dan Chemsain Consultant Sdn Bhd.

Bagi tujuan itu, 25 kakitangan JHS menjalani latihan dan berjaya mendapatkan Sijil Kompetensi Juruterbang Kawalan Jauh setelah menamatkan Latihan Sijil Kecekapan Juruterbang Jauh (RCoC-B) di sini.

JHS dalam satu kenyataan menyatakan majlis penyampaian sijil tamat latihan disempurnakan oleh Pengarah JHS, Datu Hamden Mohammad, di Dewan Kuliah, Chemsain Consultant Sdn Bhd di sini.

Mengulas lanjut pencapaian itu, Hamden penyertaan itu menunjukkan JHS sentiasa peka dengan saranan Premier Sarawak, Datuk Patinggi Tan Sri Abang Johari Tun Openg mengenai penggunaan teknologi digital bagi penyampaian perkhidmatan selaras dengan hasrat menjadikan Sarawak negeri maju menjelang 2030.

“Ia dapat menjimatkan kos serta berupaya meningkatkan keberkesanan pelaksanaan operasi, penguatkuasaan hutan dan pemantauan kerana ini kaedah terkini dan paling sesuai untuk memasuki kawasan hutan yang sukar dilakukan secara manual,” katanya.

Atas kepentingan itu, beliau berharap agar latihan ini dapat diteruskan bagi meningkatkan ilmu pengetahuan dan memberi pengalaman baharu kepada kakitangan JHS untuk mengurus dan menjaga hutan di Sarawak dengan lebih baik lagi.

Turut hadir Pengarah Chemsain Consultant Sdn Bhd, Mohammad Siphon dan Pengurus Kanan Chemsain Consultant Sdn Bhd, Larry Ong Soon Soon.

Oleh SHAHRUL QAIZAT

See author's posts


Pengilang Malaysia hasilkan 5 juta PPE sebulan

KUALA LUMPUR: Pengilang-pengilang tempatan telah meningkatkan pengeluaran beberapa jenis peralatan pelindungan diri (PPE) utama kepada lima juta set sebulan dan dapat menambah kapasitinya lebih banyak lagi.

Dalam satu kenyataan, Presiden Persatuan Pekilang Plastik Malaysia (MPMA), Datuk Lim Kok Boon berkata, sektor pembuatan Malaysia telah membuktikan kecekapannya untuk mengembangkan kapasitinya lebih tinggi dan dapat menyesuaikan diri dalam keadaan kritikal.

“Kami bangga dapat membuktikan diri kami sendiri dan pada masa yang sama menyokong negara dalam peperangan kita melawan wabak ini,” katanya.

Pada bulan April, di mana jangkitan virus Covid-19 berada di puncak, jumlah PPE utama yang diperlukan adalah kira-kira tiga juta set, termasuk jubah luar, penutup kasut, baju khas petugas kesihatan, penutup kepala, pelindung muka dan apron.

Ia berkata kebanyakan PPE utama ini diperbuat daripada bahan bukan jenias tenunan dan memerlukan proses sekunder seperti pemotongan, jahitan dan penyalutan atau pelapisan, yang merupakan langkah pelindung penting dalam memastikan bahan bukan tenunan adalah pembasmi cecair untuk aplikasi tertentu.

Anggota-anggota MPMA, Fibertex Personal Care Sdn Bhd yang telah dijadikan pembekal utama bahan bukan tenunan, akan memperuntukkan 10 juta meter persegi sebulan untuk PPE mankala San Miguel Yamamura Woven Products Sdn Bhd akan memperuntukkan kapasiti untuk lapisan untuk 3.5 juta meter persegi sebulan.

“Kapasiti ini mencukupi untuk menghasilkan lima juta keping set PPE untuk Kementerian Kesihatan (KKM) serta institusi kesihatan swasta lain di Malaysia,” katanya.

Semua bahan bukan tenunan, sama ada dilapisi dan tidak dilapisi, kemudian akan diserahkan kepada anggota Persekutuan Fesyen, Tekstil dan Pakaian Malaysia (FMFTA) untuk memotong dan menjahit.

Presiden FMFTA Datuk Seri Tan Thian Poh berkata, memandangkan industri kini dilihat dapat memenuhi keperluan negara dalam pembekalan PPE yang dikenalpasti, iaitu jubah luar, penutup kasut, baju khas petugas kesihatan, penutup kepala, penutup kasut dan but, penggiat industri tersebut kini sedang bersama-sama menjalinkan kerjasama untuk meneroka pasaran eksport.

“Kami yakin bahawa kami mampu mengeksport kerana kami telah menerima banyak pertanyaan mengenai perkara ini,” tambahnya.Bernama

See author's posts


Sumbang 100 juta dos kepada negara miskin

KANADA: PERDANA Menteri Kanada Justin Trudeau mengumumkan pada Ahad negaranya akan menyumbang sehingga 100 juta bekalan vaksin kepada negara-negara miskin.

Ia merupakan diambil negara itu dalam membantu membendung penularan pandemik Covid-19.

Malah, jelasnya, Kanada adalah antara empat negara yang memenuhi garis panduan yang ditetapkan ‘ACT mechanism’ dalam mengedarkan vaksin secara global.

“Untuk terus mengekang Covid-19 di merata tempat, kita perlu membendungnya di semua tempat. Itu apa yang kita fahami sejak bermulanya pandemik.

“Oleh sebab itu Kanada setakat ini telah menyumbang ASD2.5 bilion untuk menangani krisis ini secara global.

“Kita adalah satu daripada hanya empat negara yang sudah membuat pembayaran kepada ACT yang menyokong usaha memastikan akses global kepada bekalan vaksin, ujian dan rawatan Covid-19.

“Tetapi, pandemik ini masih belum berakhir. Jadi, menerusi G7, kita bangkit sekali lagi. Hari ini, G7 mengumumkan komitmen kolektif kami untuk berkongsi lebih 2 bilion dos kepada dunia, dengan sumbangan dari Kanada sebanyak 100 juta dos,” katanya.

Beliau mengumumkan perkara tersebut pada sesi penutup Sidang Kemuncak G7 di St Ives, Cornwall, England.

Terdahulu, pemimpin-pemimpin negara G7 berjanji untuk memberikan lebih satu bilion dos vaksin Covid-19 untuk seluruh dunia, sama ada secara langsung atau melalui pembiayaan kepada COVAX.

Ini termasuk 100 juta dos dari United Kingdom seperti mana diumumkan Perdana Menteri Boris Johnson.-AFP

See author's posts


Program S-MM2H tidak terjejas

KUCHING: Kerajaan Sarawak meneruskan penyertaan bagi program Malaysia Rumah Keduaku (S-MM2H) dengan peningkatan syarat dan peraturan baharu yang berkuat kuasa pada 1 September 2020.

Program yang dianjurkan menerusi Kementerian Pelancongan, Kesenian dan Kebudayaan itu adalah ditawarkan untuk warga asing yang berminat dan permohonan kini tertakluk kepada penambahbaikan peraturan dan keperluan baharu.

Menterinya, Datuk Abdul Karim Rahman Hamzah berkata, kementeriannya telah mendapat persetujuan daripada Kabinet Negeri pada 18 Jun lalu untuk syarat dan peraturan S-MM2H yang baharu tersebut.

“Memandangkan Sarawak mengharapkan lebih banyak orang asing mengunjungi negeri ini dan menjadikan Sarawak sebagai rumah kedua mereka, maka jumlah permohonan program ini dijangka meningkat secara mendadak berdasarkan trend sejarah statistik S-MM2H.

“Sehubungan itu, mereka yang berminat dialu-alukan untuk memohon melalui kementerian saya dan program S-MM2H ini tidak akan terjejas walaupun Kerajaan Persekutuan membekukan sementara program ini,” katanya.

Abdul Karim yang juga Menteri Belia dan Sukan berkata demikian pada sidang media penambahbaikan peraturan dan keperluan baru Program S-MM2H di Bangunan Baitulmakmur,  Petra Jaya, semalam.

Tambah Abdul Karim, penambahbaikan peraturan adalah bertujuan untuk melindungi kepentingan dan keselamatan awam rakyat Sarawak serta dalam masa yang sama melonggarkan had umur serta kini terbuka kepada semua warganegara asing yang mempunyai hubungan diplomatic dengan Malaysia kecuali Israel.

“Untuk kelayakan umur, kategori baru berusia dari 40 hingga 50 tahun layak untuk memohon dengan pelaburan dalam harta tanah khusus untuk tujuan kediaman dengan jumlah sekurang-kurangnya RM600,000.

“Lain-lain peraturan dan keperluan baru bagi program ini termasuklah semua pemegang pas S-MM2H perlu tinggal minimum 15 hari setahun di Sarawak untuk melayakkan mereka memperbaharui pas S-MM2H selepas lima tahun.

“Selain itu ejen berdaftar di bawah kementerian juga dibenarkan untuk menghantar permohonan bagi pemohon bagi membantu pemohon yang mempunyai kesukaran untuk mendapatkan penaja,” jelasnya.

Mengulas lanjut, Abdul Karim berkata bagi memberi manfaat kepada ekonomi Sarawak, pemohon perlu mempunyai simpanan tetap dari RM100,000 kepada RM150,000 untuk individu dan dari RM150,000 menjadi RM300,000 untuk pasangan.

“Jumlah minimum pembelian rumah kediaman juga telah meningkat dari RM350,000 kepada RM600,000 untuk Bahagian Kuching dan dari RM300,000 kepada RM500,000 untuk bahagian lain di Sarawak.

“Pemohon di bawah 21 tahun dan tidak berkahwin dibenarkan untuk memohon dengan dijamin ibu bapa serta pemohon diwajibkan membeli insurans perubatan untuk diri,” katanya lagi.

Untuk rekod, Abdul Karim berkata, sejak dimulakan pada Januari 2017 hingga 2019, Sarawak menerima sebanyak 1,240 penyertaan bagi program ini.

“Pada 2019 sahaja, terdapat 226 pemohon yang berjaya berbanding 103 pemohon berjaya pada 2018 dan jumlah penyertaan bagi program ini dijangka akan terus meningkat pada masa akan datang,” ujarnya.

Turut hadir, Menteri Muda Pelancongan, Kesenian dan Kebudayaan Datuk Sebastian Ting dan Setiausaha Tetap Kementerian Hii Chang Kee.

Oleh Zarina Abdullah

See author's posts


AgriCOP bantu tingkatkan sosioekonomi golongan tani

SRI AMAN: Agriculture Community Outreach Programme (AgriCOP) merupakan platform dalam memberi pendedahan kepada penduduk di luar bandar berkenaan sektor pertanian.

Ahli Dewan Undangan Negeri (ADUN) Bukit Begunan, Datuk Mong Dagang berkata, menerusi pendedahan mengenai teknologi baharu dalam pertanian, para petani, peladang dan penternak dapat meningkatkan pendapatan mereka.

Jelasnya, golongan tersebut juga perlu menerokai pasaran menerusi promosi dalam media sosial bagi memperluaskan permintaan terhadap produk mereka.

“AgriCOP ini merupakan satu platform Kerajaan Sarawak dalam mengembangkan aktiviti pertanian bagi masyarakat luar bandar.

“Saya berharap agar program seperti ini dapat meningkatkan pendapatan dan mempertingkatkan taraf hidup penduduk luar bandar.

“Ia juga bertujuan memberikan pendedahan dan galakan secara langsung kepada golongan sasar mengenai perkembangan kaedah dan teknologi pertanian terkini.

“Juga, sebagai langkah jangka masa panjang kerajaan dalam mempelbagaikan aktiviti pertanian serta mengurangkan kebergantungan bekalan makanan import sekali gus melonjakkan potensi ekonomi sesebuah kawasan dalam pelbagai sektor khususnya pertanian,” katanya.

Beliau berkata demikian pada Program AgriCOP di Rumah Rikie, Punggu Tengah dekat sini semalam.

Mong berkata, Sarawak berpotensi tinggi menjadi pembekal utama dalam sektor pertanian dunia, sekali gus mampu menjadi penyumbang utama ekonomi negeri ini.

“Pertanian adalah bidang yang berdaya saing dan mampu memberikan impak besar kepada Sarawak,” ujarnya.

Menurutnya, melalui penyelidikan dan kajian, bidang pertanian sentiasa berubah dan bertambah baik dari semasa ke semasa.

“Negeri ini juga mempunyai keluasan dan kesesuaian yang tepat untuk kegiatan pertanian terutama secara besar-besaran.

“Secara tidak langsung, usahawan tani dan mereka yang terlibat sama ada dalam penghasilan huluan atau hiliran produk-produk asas tani bakal mendapat keuntungan.

“Apa yang penting, produk-produk dihasilkan harus berkualiti dan dapat dikeluarkan secara konsisten dalam kuantiti yang banyak,” tambahnya.

Mengenai kemudahan pengangkutan Mong berkata, kini sistem jaringan seperti kemudahan jalan raya yang lengkap membolehkan barangan hasil tani berkenaan senang dihantar ke semua kawasan dan dapat diedar dengan cepat.

“Pertanian amat sesuai untuk diusahakan atau dijadikan perniagaan secara serius,” jelasnya.

Pada masa sama, kata Mong banyak bantuan diberikan sama ada daripada pihak kerajaan mahupun daripada aspek pinjaman kewangan daripada institusi berkaitan untuk hal tersebut.

Oleh Adi Safarman

See author's posts


Perjanjian Lintas Batas (BCA) bersama Indonesia ditandatangani tahun ini

KUALA LUMPUR: Senarai pintu masuk sempadan baharu adalah antara tiga perkara yang akan dimuktamadkan menerusi Perjanjian Lintas Batas (BCA) antara Malaysia dan Indonesia.

Menteri Dalam Negeri Datuk Seri Saifuddin Nasution Ismail berkata perjanjian itu dijangka akan ditandatangani ketika lawatan Presiden Indonesia Joko Widodo ke negara ini pada tahun ini.

“Kedua, kita juga telah bersetuju kedua-dua negara untuk memuktamadkan kawasan akses kerana apabila pintu masuk ini dibuka, aliran keluar masuk rakyat dua negara ini akan berlaku dan di situlah potensi berlaku ancaman atau pelanggaran (peraturan).

“Kedua-dua negara sedang berunding untuk memuktamadkan kawasan masuk, di mana penduduk dibenarkan berada,” katanya pada sesi soal jawab di Dewan Rakyat hari ini, bagi soalan tambahan soalan Roy Angau Gingkoi (GPS-Lubok Antu).

Ahli Parlimen Lubok Antu itu ingin tahu tentang langkah proaktif yang diambil kerajaan untuk meningkatkan tahap keselamatan di Kompleks Imigresen, Kastam, Kuarantin dan Keselamatan (ICQS) dan kawasan sekitarnya terutama membabitkan aset penting negara berikutan pembangunan Nusantara sebagai ibu kota baharu negara jiran.

Saifuddin berkata perkara ketiga adalah semakan terhadap elemen perundangan dan menegaskan aspek keselamatan negara menjadi keutamaan kerajaan meskipun pintu sempadan dibuka selepas semua ketiga-tiga perkara tersebut telah dimuktamadkan.

Sementara itu, beliau berkata bilangan pengembara di pintu masuk Sabah dan Sarawak dijangka akan mengalami peningkatan ketara susulan pembukaan Nusantara, ibu negara baharu negara itu di Kalimantan Timur.

Justeru, beliau berkata kerajaan baru-baru ini telah mengumumkan peruntukan RM1 bilion untuk meningkatkan keupayaan ICQS serta prasarana lain.

Katanya, RM194 juta turut diluluskan bagi membina dan menaik taraf beberapa ICQS dan pos kawalan imigresen di sekitar sempadan Sarawak. – Bernama

See author's posts


Banjir kilat landa Miri

MIRI: Beberapa kawasan di bandar raya ini dilanda banjir kilat akibat hujan lebat lebih tiga hari tanpa henti, semalam.

Hujan lebat sejak jam 1 petang itu menyebabkan kesesakan lalu lintas akibat air bertakung di beberapa kawasan rendah.

Antara kawasan yang terjejas termasuk Balai Bomba dan Penyelamat Miri, Jalan Brooke, Jalan Pujut Padang Kerbau,  Jalan Miri-Bintulu dan Jalan Miri-Pujut.

Keadaan bagaimanapun dilaporkan terkawal dan air mulai surut selepas hujan berhenti sekitar jam 4.30 petang.

Selain itu, hujan lebat turut menyebabkan siling di bangunan Dewan Suarah Miri runtuh akibat terkena air hujan yang bocor memasuki bangunan itu.

Bagaimanapun, tiada mangsa yang cedera dalam kejadian itu dan sepasukan anggota bomba turut berada di lokasi untuk membuat tinjauan bagi memastikan bangunan dewan tersebut selamat digunakan.

Oleh Liong Chai Ling

See author's posts


Anang mudah kena tipu danji penyakal

MARUDI: Maya Pengawa Bepilih Besai Nengeri Ke-12 (PRN-12) ke deka datai mayuh bengkah parti politik ari penyakal aktif datai deka ngelobi sereta minta sukung sida ke diau ba rumah panjai.

Laban nemu bala sida nya deka datai, tuai raban bansa Iban ba kandang Poyut Lubok Nibong, Pemanca Randie Bundan meri jaku tangkan ngagai semua orang ngambika enda mudah kena tipu enggau danji manis bala sida nya ke deka ngena taktik enda manah ngambika sinu ngagai sida iya.

“Anang mudah makai jaku asut enggau pemula raban penyakal lalu kitai patut ingat maya dipegai Pakatan Harapan (PH) pengelama 22 bulan,” ku iya.

Ku Randie, maya PH megai perintah 22 bulan rayat ba endur tu nadai bulih sebarang utai sekalika pemansang tauka bantu.

Randie mega nangkan peranak Poyut/Lubok Nibong patut bejimat enggau penatai raban sida nya sekalika penyakal ari Semenanjung tauka iya ke bukai laban penatai sida iya ukai deka mantu tang mechahka penyerakup raban bansa ba endur tu.

Randie mega madahka, danji sida iya bedau temu ulih dikamatka laban penatai sida iya semina maya musin bepilih besai aja lalu pengudah nya lenyau nadai temu tunga.

“Aku ngasuh semua peranka ba Poyut Lubok Nibong meri sukung nadai bebagi ngagai pengari rayat kitai ke diatu, Dato Gerawat Gala laban udah ditemu kitai ulih ngaga pengawa,” ku iya.

Ku iya, mayuh projek pemansang enggau projek rayat diberi nadai bechiping ngagai rayat ba sitak menua ke dipegai iya.

Oleh Jiku Juguong

See author's posts


Yayasan Sarawak sumbang Baucar Pakaian Seragam Sekolah

SEBAUH: Seramai 450 pelajar dari sekitar kawasan Daerah Sebauh mendapat manfaat daripada Baucer Pakaian Seragam Sekolah daripada Yayasan Sarawak bernilai RM90,000.

Menteri Utiliti Sarawak Dato Sri Dr Stephen Rundi Utom berkata, pemberian baucer terbabit diharap akan dapat meringankan beban ibu bapa pelajar terlibat.

“Diharap sumbangan tersebut sedikit sebanyak dapat membantu mengurangkan beban perbelanjaan persekolahan yang perlu ditanggung oleh ibu bapa pelajar yang ditambah lagi turut terkesan dengan penularan wabak pandemik COVID-19,” katanya.

Beliau berkata demikian ketika berucap pada Program Penataran Pembukaan Semula Sekolah di Balai Raya Sebauh anjuran Pejabat Pendidikan Daerah (PPD) Tatau-Sebauh, semalam.

Baucer terbabit disampaikan wakil Pegawai Pejabat Daerah Sebauh iaitu Baithy Tini kepada Timbalan Pegawai Pendidikan Daerah Tatau-Sebauh Mohd Nor Bin Abdullah @ Tana.

Rundi yang juga Ahli Dewan Undangan Negeri (ADUN) Kemana, pada majlis sama turut menyerahkan sumbangan pasca pembukaan sekolah berupa pelitup muka dan cecair pembasmi kuman.

“Sumbangan ini diberikan semua PIBG sekolah-sekolah di Daerah Sebauh,” katanya.

Sebanyak 14 sekolah yang menerima sumbangan tersebut antaranya Sekolah kebangsaan (SK) Pandan, SK Sebauh, SK Bukit Mawang, SK Labang, SK Kuala Binyo, SK Sebungan, SK Genaan, SK Sg Sengian Labang, SK Hermanus Assan, SK Kuala Kebulu, SK Kuala Sigu, SK Bukit Balai, SJK (CINA) Chung San dan  Sekolah Menengah Kebangsaan (SMK) Sebauh

Hadir sama di majlis tersebut ADUN Murum, Kennedy Chuk Pai Ugon.

Oleh Ellie Edward

See author's posts


Ombudsman diberi kuasa periksa projek

KUCHING: Ombudsman Sarawak mengambil inisiatif untuk melanjutkan fungsinya dalam memeriksa projek yang dijalankan oleh Kerajaan Negeri.

Premier Sarawak, Datuk Patinggi Tan Sri Abang Johari Tun Openg berkata, ia sama ada melibatkan projek kritikal atau tertangguh.

“Walaupun projek yang sudah siap, ia turut dimasukkan bagi memastikan ia siap berdasarkan spesifikasi, belanjawan dan jadual yang telah ditetapkan.

“Inisiatif ini penting bagi memastikan rancangan kerja atau projek kerajaan dilaksanakan dengan betul dan berjaya demi memenuhi komitmen kita kepada rakyat dan memberi manfaat kepada semua,”katanya.

Beliau berkata demikian pada majlis perasmian Hari Ombudsman 2022 di sini, hari ini.

Teks ucapan beliau dibaca oleh Timbalan Premier Sarawak, Datuk Amar Douglas Uggah Embas.

Abang Johari menjelaskan bahawa Ombudsman Sarawak ini adalah testimoni kesungguhan Kerajaan Sarawak dalam membenteras rasuah.

“Ia juga untuk menanam dan memupuk masyarakat berintegriti tinggi dan meningkatkan pembangunan tadbir urus dan ketelusan.

“Ini sesuai dengan visi Sarawak untuk mencapai pendapatan tinggi dan status maju menjelang 2030,” katanya.

Beliau turut memberi jaminan bahawa Ombudsman Sarawak akan sentiasa mengekalkan kebebasannya tanpa sebarang gangguan.

“Ombudsman Sarawak juga telah diberi mandat mutlak dengan kuasa untuk menjadi badan pusat yang bertanggungjawab untuk menyelia, menyiasat dan mencari penyelesaian mengenai perkara berkaitan dengan penyelewengan, birokrasi dan birokrasi dalam sektor awam.

“Ini juga berfungsi untuk membina pentadbiran awam yang lebih baik dan mengeratkan hubungan antara kerajaan dan rakyat.

“Sehubungan itu, semua kementerian, jabatan dan agensi perlu terus memberikan sokongan dan kerjasama kepada Ombudsman Sarawak dalam mengurus dan menyelesaikan aduan secara berkesan dan cekap,” katanya.

Dalam pada itu, Sarawak menjadi negeri pertama di negara ini menganjurkan Hari Ombudsman.

See author's posts


Bekalan telur ayam di Limbang terjamin

LIMBANG: Masalah kekurangan bekalan telur ayam bakal di atasi apabila sekitar 2,850 papan dari Kuching sampai ke bahagian ini Selasa lepas.

Ketua Kementerian Perdagangan Dalam Negeri dan Hal Ehwal Pengguna (KPDNHEP) Bahagian Limbang, Pulnama Tarah berkata pihaknya memberi jaminan bekalan telur ayam  yang sebelum ini mengalami kekurangan di pasaran dapat ditangani dengan pertambahan stok baharu daripada pembekal.

Beliau berkata orang ramai tidak perlu bimbang dengan melakukan pembelian panik kerana bekalan sentiasa ada di pasaran dan mudah diperolehi.

“Bekalan telur ayam di Limbang sudah pulih dan stabil oleh itu orang ramai tidak perlu melakukan pembelian panik,”katanya kepada media semalam.

Pulnama turut menasihati para peniaga agar tidak menaikan harga dan tidak menyorok bekalan.

“Tindakan undang-undang akan diambil jika didapati berbuat demikian di bawa Akta Kawalan Harga dan Antipencatutan dan Akta Kawalan Bekalan.

“Orang ramai juga boleh menyalurkan sebarang aduan berhubung kenaikan harga telur kepada KPDNHEP,”ujarnya lagi.

Katanya  pihaknya sentiasa berusaha meningkatkan bekalan dan masalah kekurangan telur ayam  dari pembekal di Kuching, Sibu dan Miri mengikut jadual sama seperti sebelum ini namun permintaan tinggi ketika musim perayaan menyebabkan berlaku kekurangan bekalan.

Oleh ADENG EDRUS

See author's posts


Lapan rakyat Sarawak selamat pulang

KUCHING: Sebanyak lapan rakyat Sarawak yang terkandas di Nigeria selamat dibawa pulang oleh Kerajaan Malaysia dan tiba di Lapangan Terbang Antarabangsa Kuala Lumpur (KLIA), semalam.

Menteri Pembangunan Usahawan dan Koperasi Dato Sri Dr Wan Junaidi Tuanku Jaafar berkata, kejayaan membawa pulang lapan orang rakyat Malaysia yang terkandas di Nigeria itu merupakan satu kejayaan yang amat disyukuri selepas lebih lima bulan mereka terkandas akibat pandemik Covid-19 yang melanda dunia.

“Mereka terkandas di negara tersebut kerana urusan kerja dan usaha membantu mereka giat dilakukan melibatkan rundingan di peringkat pimpinan negara antara Malaysia dengan Nigeria yang diketuai oleh saya dan Kedutaan Malaysia di Nigeria

“Selama terkandas di sana, Kedutaan Malaysia sangat membantu dari segi tempat tinggal, makan minum dan juga proses pulang ke tanah air,” katanya yang juga Ahli Parlimen Santubong dalam kenyataan, semalam.

Wan Junaidi juga ingin merakamkan setinggi-tinggi penghargaan kepada Kerajaan Nigeria serta Kedutaan Besar Malaysia di Nigeria dan juga Konsul Kehormat Malaysia di Nigeria atas bantuan yang dihulurkan bagi memastikan misi ini berjaya dilaksanakan.

Beliau juga mengingatkan kepada semua yang pulang ke Malaysia ini supaya mengikuti arahan kerajaan untuk tempoh 14 hari kuarantin wajib setelah tiba di Sarawak.

Sementara itu, salah seorang yang terkandas, Aloh Buyai berkata perasaannya gelisah bercampur baur dengan bimbang kerana terkandas di negara orang.

Tambahan pula ketika itu katanya, mereka diberitahu bahawa lapangan terbang di Lagos, Nigeria hanya akan beroperasi pada bulan Oktober.

“Namun perasaan itu bertukar gembira apabila diberitahu kami boleh pulang lebih awal.

“Saya amat berterima kasih kepada semua pihak terutamanya Dato’ Sri Wan Junaidi, kedutaan Malaysia di Nigeria dan semua pihak yang membantu kami hingga kami selamat tiba ke tanah air,” katanya.

Aloh berkata, selepas insiden itu beliau tidak akan meninggalkan tanah air lagi selepas ini.

“Biarlah saya mencari rezeki dan kerja di Malaysia sahaja,” katanya lagi.

Manakala seorang lagi rakyat Malaysia yang terkandas, July Jantan turut mengucapkan syukur kerana akhirnya berjaya pulang ke tanah air.

“Sepanjang terkandas di Nigeria, saya sentiasa berdoa supaya kami semua boleh kembali segera ke Malaysia.

“Perasaan gusar, risau dan tambahan pula kerisauan dengan timbulnya pelbagai penyakit di sana membuatkan saya makin tidak tentu arah dan ini merupakan pengalaman yang tidak akan dapat saya lupakan,” ujarnya.

Oleh Zarina Abdullah

See author's posts


Tanpa lagi lalui Brunei seawal 2026

RAKAM KENANGAN… Perdana Menteri Datuk Seri Ismail Sabri Yaakob bergambar bersama para hadirin selepas Majlis Perasmian Pembukaan Lebuhraya Pan Borneo Sarawak Seksyen Pujut (WPC11) di Miri, semalam. Turut hadir Premier Sarawak Datuk Patinggi Tan Sri Abang Johari Tun Openg dan Menteri Kanan Kerja Raya Dato’ Sri Fadillah Yusof. • Foto Bernama

MIRI : Kerajaan Persekutuaan meluluskan Projek Fasa 2 Sarawak-Sabah Link Road (SSLR) serta Projek Lebuh Raya Trans Borneo (LTB), dan pembinaannya akan bermula seawal tahun depan.

Perdana Menteri Datuk Seri Ismail Sabri Yaakob berkata projek ini bakal menghubungkan Miri, Limbang dan Lawas, seterusnya ke Sabah melalui dua opsyen jaringan jalan raya.

“Pengguna jalan raya dari Miri ke Limbang dan Lawas boleh melalui Brunei menggunakan laluan Projek LTB sepanjang 96 kilometer (km) yang bakal ditambah baik kepada dua lorong dua hala.

“Bagi mereka yang tidak mahu melalui Brunei, boleh menggunakan jajaran Fasa 2 Projek SSLR sepanjang 326km iaitu kesinambungan Fasa 1 Projek SSLR dari Simpang Gelugus ke Long Lopeng sepanjang 77km,” katanya.

Beliau berkata demikian pada perasmian pembukaan laluan Seksyen Pujut WPC11 Lebuhraya Pan Borneo Sarawak, di sini semalam.

Turut hadir Premier Sarawak Datuk Patinggi Tan Sri Abang Johari Tun Openg dan Menteri Kanan Kerja Raya Dato Seri Fadillah Yusof.

Ismail Sabri berkata, penelitian teknikal bagi projek Fasa 2 SSLR dan LTB yang menghubungkan Miri, Limbang serta Lawas itu kini di peringkat akhir, dengan pembinaannya dijangka memakan tempoh selama tiga hingga lima tahun.

Beliau berkata, projek itu melibatkan kos berjumlah RM10.62 bilion yang bakal membolehkan komuniti dan penduduk di Miri, Limbang dan Lawas menikmati jaringan jalan raya yang lebih baik, selamat dan selesa.

“Fasa 2 Projek SSLR khususnya akan memberi manfaat

kepada penduduk tempatan di sekitar Mulu, Long Seridan, Nanga Medamit, Long Lopeng, Ba’kelalan dan Merarap yang kini bergantung kepada jalan balak sebagai jalan perhubungan utama.

“Pelaksanaan projek seperti ini membuka lebih banyak peluang kepada Keluarga Malaysia di Sarawak untuk terlibat sama ada sebagai perunding, pembekal mahupun kontraktor,” katanya.

Beliau berkata, Ini sekali gus mewujudkan kitaran ekonomi tempatan selain melahirkan lebih ramai tenaga kerja berkemahiran tinggi dan memberi sumbangan kepada pembangunan negeri ini.

Ismail Sabri berkata, pembangunan Projek Lebuh Raya Pan Borneo adalah hasil perancangan rapi dan holistik antara Kerajaan Pusat dan Kerajaan Sarawak.

Oleh ADUM LIU

See author's posts